CELEX: 52018PC0229
Language: ro
Date: 2018-04-24
Title: Propunere de REGULAMENT AL PARLAMENTULUI EUROPEAN ŞI AL CONSILIULUI privind un plan multianual de refacere a stocurilor de pește-spadă din Marea Mediterană și de modificare a Regulamentelor (CE) nr. 1967/2006 și (UE) 2017/2107

COMISIA EUROPEANĂ
            Bruxelles, 24.4.2018
            COM(2018) 229 final
            2018/0109(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            privind un plan multianual de refacere a stocurilor de pește-spadă din Marea Mediterană și de modificare a Regulamentelor (CE) nr. 1967/2006 și (UE) 2017/2107
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Obiectivul politicii comune în domeniul pescuitului (PCP), astfel cum este stabilit în Regulamentul (UE) nr. 1380/2013
                     1
                   (denumit în continuare „regulamentul de bază”), este de a asigura o exploatare a resurselor biologice marine vii care să garanteze sustenabilitatea economică, socială și de mediu pe termen lung.
               
               
                  Prin Decizia 98/392/CE a Consiliului
                     2
                  , Uniunea a aprobat Convenția Organizației Națiunilor Unite privind dreptul mării, care conține, printre altele, o serie de principii și norme referitoare la conservarea și gestionarea resurselor biologice marine vii. În cadrul obligațiilor sale internaționale mai ample, Uniunea participă la eforturile depuse în apele internaționale pentru conservarea stocurilor de pește. 
               
               
                  În temeiul Deciziei 86/238/CEE a Consiliului
                     3
                  , Uniunea este, din 14 noiembrie 1997, parte contractantă la Convenția internațională pentru conservarea tonului din Oceanul Atlantic (denumită în continuare „Convenția ICCAT”).
               
               
                  Convenția ICCAT prevede un cadru de cooperare regională în domeniul conservării și gestionării speciilor de ton și a speciilor înrudite cu tonul din Oceanul Atlantic și din mările adiacente, prin înființarea unei Comisii Internaționale pentru Conservarea Tonului din Oceanul Atlantic (ICCAT).
               
               
                  ICCAT are autoritatea de a adopta decizii obligatorii („recomandări”) pentru conservarea și gestionarea activităților de pescuit din domeniul său de competență, care trebuie respectate de părțile contractante. Respectivele recomandări sunt adresate, în principal, părților contractante la Convenția ICCAT, dar includ, de asemenea, obligații pentru operatorii privați (de exemplu, pentru comandanții navelor). Recomandările ICCAT intră în vigoare la șase luni de la adoptare și, în ceea ce privește Uniunea, trebuie să fie puse în aplicare în dreptul Uniunii cât mai curând posibil. 
               
               
                  Cu ocazia reuniunii anuale din 2016 a ICCAT care a avut loc la Vilamoura (Portugalia), PCC la ICCAT
                     4
                   au făcut un pas decisiv în direcția rezolvării situației alarmante a stocurilor de pește-spadă din Marea Mediterană (Xiphias gladius) prin adoptarea unui plan de refacere de 15 ani în Recomandarea 16-05 a ICAAT. Recomandarea stabilește normele de conservare, gestionare și control al stocului de pește-spadă din Marea Mediterană pentru a realiza până în 2031 o biomasă corespunzătoare unei producții maxime durabile cu o probabilitate de cel puțin 60% de a obține acest obiectiv. 
               
               
                  Prin scrisoarea adresată Secretariatului ICCAT în decembrie 2016, Uniunea Europeană a confirmat implementarea Recomandării 16-05 a ICCAT începând cu 1 ianuarie 2017. 
               
               
                  Obiectivul prezentei propuneri este de a transpune în dreptul UE Recomandarea 16-05 a ICCAT pentru a permite Uniunii să își respecte obligațiile internaționale și pentru a oferi operatorilor securitate juridică în ceea ce privește normele și obligațiile.
               
               
                  Recomandarea 16-05 a ICCAT de instituire a unui plan multianual de refacere a stocului de pește-spadă din Marea Mediterană presupune aruncarea și eliberarea capturilor de pește-spadă înapoi în mare în anumite circumstanțe. În scopul respectării de către Uniune a obligațiilor internaționale care îi revin în temeiul ICCAT, Regulamentul delegat (UE) 2018/191
                     5
                   prevede derogări de la obligația de debarcare a peștelui-spadă din Marea Mediterană, prevăzută la articolul 15 din regulamentul de bază. Prin urmare, nu este necesar ca prezentul regulament de stabilire a unui plan de refacere a stocului de pește-spadă din Marea Mediterană să reglementeze astfel de obligații de aruncare sau eliberare înapoi în mare, iar acest regulament nu va aduce atingere dispozițiilor corespunzătoare din Regulamentul delegat (UE) 2018/191. 
               
               
                  Articolul 15 alineatul (2) din regulamentul de bază prevede că obligația de debarcare ar trebui să fie pusă în aplicare fără a aduce atingere obligațiilor internaționale ale Uniunii. Comisia este împuternicită să adopte acte delegate, în scopul transpunerii acestor obligații internaționale în dreptul Uniunii, inclusiv, în special, a derogărilor de la obligația de debarcare.
               
               
                  Recomandarea 16-05 a ICCAT prevede obligația de a arunca înapoi în mare peștele-spadă de la bordul navelor, inclusiv în cadrul pescuitului sportiv și de agrement care depășește cota alocată navei, și/sau nivelul maxim autorizat de capturi accidentale. Capturile de pește-spadă din Marea Mediterană aflat la bordul navelor având o dimensiune inferioară dimensiunii minime de referință pentru conservare vor trebui, de asemenea, să fie aruncate înapoi în mare, cu excepția unei limite de capturi accidentale stabilite de statele membre în cadrul planurilor lor anuale de pescuit. 
               
               
                  Regulamentul (UE) 2017/127 al Consiliului
                     6
                   stabilește, pentru anul 2017, posibilitățile de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele Uniunii, în anumite ape din afara acesteia Aceste posibilități de pescuit sunt, de obicei, modificate de mai multe ori pe parcursul perioadei în care sunt în vigoare. 
               
               
                  Odată cu adoptarea Recomandării 16-05 a ICCAT, o captură totală admisibilă („TAC”) pentru peștele-spadă din Marea Mediterană a fost stabilită la 10 500 de tone. Cu toate acestea, TAC nu a fost alocată PCC de către ICCAT, astfel încât, la momentul publicării Regulamentului (UE) 2017/127 al Consiliului, partea Uniunii era nedeterminată. ICCAT urma să convoace un grup de lucru pentru a defini o schemă de alocare corectă și echitabilă a TAC pentru peștele-spadă din Marea Mediterană și să stabilească o cotă pentru PCC pentru 2017.
               
               
                  Grupul de lucru s-a reunit la Madrid în perioada 20-22 februarie 2017, s-a ajuns la un acord între părți cu privire la alocarea cotelor pentru 2017 și s-a stabilit un compromis în ceea ce privește gestionarea contingentului pentru 2017.
               
               
                  Prin urmare, este relevant să se modifice Regulamentul (UE) 2017/127 al Consiliului pentru a oferi securitate juridică operatorilor, atât cu privire la cantitățile de pește-spadă din Marea Mediterană pe care le pot captura în 2017, cât și privind crearea unor zone în care există limitări ale capturilor. Acest lucru s-a realizat prin Regulamentul (UE) 2017/1398 al Consiliului
                     7
                  .
               
            
            
               •Coerența cu dispozițiile deja existente în domeniul de politică vizat
            
         
         
            
               
                  Stocul de pește-spadă din Marea Mediterană a fost reglementat doar prin măsuri tehnice în temeiul articolului 25 din Regulamentul (CE) nr. 1967/2006 din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană
                     8
                   și, ulterior, prin articolele 20 și 26 din Regulamentul (UE) 2017/2107 al Parlamentului European și al Consiliului din 15 noiembrie 2017 de stabilire a unor măsuri de gestionare, conservare și control aplicabile în zona convenției Comisiei Internaționale pentru Conservarea Tonului din Oceanul Atlantic (ICCAT) și de modificare a Regulamentelor (CE) nr. 1936/2001, (CE) nr. 1984/2003 și (CE) nr. 520/2007
                     9
                  . 
               
               
                  Pe parcursul negocierilor, poziția UE a fost în concordanță cu obiectivele de la articolul 2 alineatul (2), articolul 28 alineatele (1) și (2), articolele 29 și 33 din regulamentul de bază.
               
               
                  Măsurile adoptate prin Recomandarea 16-05 a ICCAT, care sunt transpuse prin prezentul regulament, sunt mai restrictive sau mai precise decât măsurile deja în vigoare (a se vedea mai sus) pentru a permite refacerea stocului. Principalele diferențe pot fi sintetizate după cum urmează:
               
               
                  a) dimensiunea minimă de referință pentru conservare: Articolul 11 din prezentul regulament definește dimensiunea minimă de referință pentru conservare ca fiind mai mică de 100 cm lungime de la mandibulă la furcă (Lower Jaw to Fork Length - LJFL) sau cu o greutate mai mică de 11,4 kg în viu sau 10,2 kg fără branhii și eviscerat. Prin urmare, este mai restrictiv decât articolul 24 din Regulamentul (UE) 2017/2107, care o definește ca fiind de 90 cm LJFL sau, alternativ, cu o greutate mai mică de 10 kg în viu sau 9 kg fără branhii și eviscerat sau de 7,5 kg (fără branhii, eviscerat, fără înotătoare, fără o parte din cap);
               
               
                  b) numărul maxim de cârlige: Articolul 14 din prezentul regulament stabilește că numărul maxim de cârlige care pot fi lansate sau luate la bordul navelor de pescuit care vizează pește-spadă în Marea Mediterană este stabilit la 2 500 de cârlige. El este, prin urmare, mai restrictiv decât articolul 25 din Regulamentul (UE) 2017/2107 care definește că „prin derogare de la articolul 12 din Regulamentul (CE) nr. 1967/2006 al Consiliului, numărul maxim de cârlige care pot fi lansate sau luate la bordul navelor care vizează pește-spadă din Marea Mediterană este stabilit la 2 800 de cârlige”;
               
               
                  c) perioada de interdicție: Perioada de interdicție de la 1 ianuarie la 31 martie din fiecare an a fost deja adoptată prin Regulamentul (UE) 2017/1398 al Consiliului din 25 iulie 2017 de modificare a Regulamentului (UE) 2017/127 în ceea ce privește anumite posibilități de pescuit
                     10
                   și în Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia
                     11
                  . Prin urmare, perioadele de interdicție definite la articolul 23 din Regulamentul (UE) 2017/2107 nu mai sunt valabile; 
               
               
                  d) Definiția TAC și alocarea cotelor au fost deja transpuse în 2017 și sunt în prezent incluse în Regulamentul (UE) 2018/120 al Consiliului din 23 ianuarie 2018 de stabilire, pentru 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit din Uniune, în anumite ape din afara acesteia. Prin urmare, nu este necesar să se includă aici transpunerea posibilităților de pescuit.
               
            
            
               •Coerența cu alte politici ale Uniunii
            
            
               
                  Recomandarea 16-05 a ICCAT, care face obiectul acestei transpuneri, prevede în mod clar în primul paragraf că părțile contractante ale căror nave au pescuit în mod activ pește-spadă în Marea Mediterană trebuie să pună în aplicare un plan de refacere de 15 ani începând cu 2017 și continuând până în 2031, cu obiectivul obținerii unei producții maxime durabile (Bmsy) cu o probabilitate de cel puțin 60 %. Obiectivul și durata maximă a planului (2031) par să fie în contradicție cu obiectivul politicii comune în domeniul pescuitului conform căruia rata de exploatare pentru producția maximă durabilă (Fmsy) va fi atinsă cel târziu până în 2020. Cu toate acestea, unele componente, în conformitate cu articolul 28 alineatele (1) și (2), articolele 29 și 33 din regulamentul de bază, ar trebui să fie luate în considerare pentru a motiva derogarea de la articolul 2 din regulamentul de bază: 
               
               
                  a) stocurile nu sunt exploatate numai de către Uniunea Europeană, ci și de toate țările riverane Mării Mediterane, unele dintre acestea cu activități de pescuit direcționat (Maroc, Algeria, Tunisia și Turcia), iar altele având doar capturi accidentale; 
               
               
                  b) stocul este gestionat de către Comisia Internațională pentru Conservarea Tonului din Oceanul Atlantic (ICCAT), la care Uniunea Europeană este una dintre cele 51 de părți contractante; 
               
               
                  c) în noiembrie 2016, atunci când Comitetul permanent pentru pescuit și statistici (SCRS, organismul științific al ICCAT) a prezentat o evaluare a stocului, s-a luat decizia recomandării unui plan de refacere; 
               
               
                  d) dinamica populației și modelul de exploatare al acestei specii nu permite refacerea biomasei de acum până în 2020 și se pledează pentru o perioadă mai lungă, fixată în avizul științific la 15 ani; 
               
               
                  e) chiar dacă se aplică cele mai draconice măsuri flotei UE (de exemplu, încetarea totală a activității de pescuit), nivelurile de biomasă care pot să asigure producția maximă durabilă nu ar putea fi atinse până cel târziu în 2020;
               
               
                  f) există un antecedent al unui plan de refacere adoptat de ICCAT și transpus în legislația UE. Este vorba despre Planul de refacere a stocurilor de ton roșu din Oceanul Atlantic de Est și din Marea Mediterană, instituit în 2006 prin Recomandarea 06-05 a ICCAT având și el durata de 15 ani (până în 2022). Acest plan de refacere a fost pus în aplicare de către Uniune prin Regulamentul (UE) 2016/1627
                     12
                  . Deja în 2017, în lumina celor mai recente avize științifice din partea SCRS, s-a convenit că măsurile incluse în planul de refacere nu mai erau necesare (cu 5 ani înainte de data limită pentru atingerea obiectivului în materie de biomasă). 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Propunerea se bazează pe articolul 43 alineatul (2) din TFUE, întrucât acesta stabilește dispozițiile necesare pentru atingerea obiectivelor politicii comune în domeniul pescuitului.
               
               
                  •
                        Subsidiaritate (în cazul competențelor neexclusive) 
               
               
                  Propunerea intră în sfera de competență exclusivă a Uniunii [articolul 3 alineatul (1) litera (d) din TFUE]. În consecință, principiul subsidiarității nu se aplică. 
               
            
         
         
            
               •Proporționalitate
            
            
               
                  Propunerea va garanta că dreptul Uniunii, în ceea ce privește gestionarea pescuitului de pește-spadă din Marea Mediterană și, în special, a tuturor normelor și obligațiilor din planul de refacere aprobat de ICCAT este în conformitate cu obligațiile sale internaționale și că Uniunea respectă deciziile adoptate de organizațiile regionale de gestionare a pescuitului la care Uniunea este parte contractantă, fără a depăși ceea ce este necesar pentru atingerea obiectivului urmărit. 
               
            
            
               •Alegerea instrumentului
            
            
               
                  Instrumentul ales este un regulament al Parlamentului European și al Consiliului. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Evaluările ex post/verificarea adecvării legislației existente
            
            
               
                  Nu se aplică.
               
            
            
               •Consultările cu părțile interesate
            
            
               
                   Administrațiile statelor membre au fost informate cu privire la această propunere în cadrul unei reuniuni a Comitetului pentru pescuit și acvacultură, care a avut loc la 8 septembrie 2017. Consiliul consultativ pentru Marea Mediterană (MEDAC) a fost informat cu privire la această propunere la reuniunea din 10 octombrie 2017.
               
            
            
               •Obținerea și utilizarea expertizei
            
            
               
                  Această propunere reprezintă o transpunere a unei recomandări adoptate la nivelul unei Organizații regionale de gestionare a pescuitului (ICCAT) și în conformitate cu avizul științific furnizat de Comitetul permanent pentru cercetare și statistică al ICCAT.
               
            
            
               •Evaluarea impactului
            
            
               
                  Nu se aplică. Prezenta este o transpunere a unei recomandări direct aplicabilă în statele membre.
               
            
            
               •Adecvarea reglementărilor și simplificarea
            
            
               
                  Propunerea nu este legată de REFIT.
               
            
            
               •Drepturi fundamentale
            
            
               
                  Prezenta propunere nu are consecințe asupra protecției drepturilor fundamentale ale cetățenilor.
               
            
            
               4.IMPLICAȚIILE BUGETARE
            
            
               
                  Nu există implicații bugetare. 
               
               
                  5.
                        ELEMENTE DIVERSE
               
            
         
         
            
               •Planuri de punere în aplicare și măsuri de monitorizare, evaluare și raportare
            
            
               
                  Uniunea s-a adresat Secretariatului ICCAT anunțând că Uniunea aplică Recomandarea 16-05 a ICCAT, transpusă în prezent începând cu 1 ianuarie 2017.
               
            
            
               •Documente explicative (pentru directive)
            
            
               
                  Nu se aplică.
               
            
            
               •Explicații detaliate cu privire la prevederile specifice ale propunerii
            
            
               a) Derogare de la obligația de debarcare
            
            
               
                  Articolul 15 alineatul (2) din regulamentul de bază prevede că obligația de debarcare ar trebui să fie pusă în aplicare fără a aduce atingere obligațiilor internaționale ale Uniunii. Comisia este împuternicită să adopte acte delegate, în scopul transpunerii acestor obligații internaționale în dreptul Uniunii, inclusiv, în special, a derogărilor de la obligația de debarcare.
               
               
                  Recomandarea 16-05 a ICCAT prevede obligația de a arunca înapoi în mare peștele-spadă de la bordul navelor, inclusiv în cadrul pescuitului sportiv și de agrement care depășește cota alocată navei, și/sau nivelul maxim autorizat de capturi accidentale. Capturile de pește-spadă din Marea Mediterană aflat la bordul navelor având o dimensiune inferioară dimensiunii minime de referință pentru conservare vor trebui, de asemenea, să fie aruncate înapoi în mare, cu excepția unei limite de capturi accidentale stabilite de statele membre în cadrul planurilor lor anuale de pescuit. 
               
               
                  Regulamentul delegat (UE) 2018/191 al Comisiei de modificare a Regulamentului delegat (UE) 2015/98 privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din regulamentul de bază, permite aruncarea înapoi în mare a stocurilor de pește-spadă din Marea Mediterană în cazurile prevăzute în Recomandarea 16-05 a ICCAT. 
               
            
            
               b) Transpunerea posibilităților de pescuit pentru 2017 și 2018
            
            
               
                  Regulamentul (UE) 2017/127 al Consiliului
                     13
                   stabilește, pentru anul 2017, posibilitățile de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele Uniunii, în anumite ape din afara acesteia Aceste posibilități de pescuit sunt, de obicei, modificate de mai multe ori pe parcursul perioadei în care sunt în vigoare. 
               
               
                  Odată cu adoptarea Recomandării 16-05 a ICCAT, o captură totală admisibilă („TAC”) pentru peștele-spadă din Marea Mediterană a fost stabilită la 10 500 de tone. Cu toate acestea, TAC nu a fost alocată PCC de către ICCAT, astfel încât, la momentul publicării Regulamentului (UE) 2017/127 al Consiliului, partea Uniunii era nedeterminată. ICCAT urma să convoace un grup de lucru pentru a defini o schemă de alocare corectă și echitabilă a TAC pentru peștele-spadă din Marea Mediterană și să stabilească o cotă pentru PCC pentru 2017.
               
               
                  Grupul de lucru s-a reunit la Madrid în perioada 20-22 februarie 2017, s-a ajuns la un acord între părți cu privire la alocarea cotelor pentru 2017 și s-a stabilit un compromis în ceea ce privește gestionarea contingentului pentru 2017.
               
               
                  Prin urmare, este relevant să se modifice Regulamentul (UE) 2017/127 al Consiliului pentru a oferi securitate juridică operatorilor, atât cu privire la cantitățile de pește-spadă din Marea Mediterană pe care le pot captura în 2017, cât și privind crearea unor zone în care există limitări ale capturilor. Acest lucru s-a realizat prin Regulamentul (UE) 2017/1398 al Consiliului
                     14
                  .
               
            
            
               Regulamentul (UE) 2018/120
                  15
                al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia, și de modificare a Regulamentului (UE) 2017/127. Conform punctului 4 din Recomandarea 16-05 a ICCAT, TAC a fost redusă cu 3 % în raport cu TAC adoptată în 2017.
            
            
               c) Delegarea de competențe
            
            
               Articolul 34 din prezentul regulament stabilește o listă exhaustivă de cazuri în care sunt necesare competențele delegate pentru a aborda schimbările frecvente cu privire la recomandările adoptate de ICCAT. Principalii factori care ar putea explica lista situațiilor în care sunt necesare competențe delegate ar putea fi rezumată după cum urmează:
            
            
               a) Faptul că un plan este stabilit pentru 15 ani nu înseamnă că părțile contractante nu încearcă să reconstruiască biomasa și să readucă stocul respectiv la limitele biologice de siguranță cât mai curând posibil, cu scopul de a atinge cât mai devreme posibil obiectivele biologice ale planului. În acest context, experiența arată că, după câțiva ani, măsurile adoptate, în special măsurile tehnice și de control trebuie să fie consolidate, mai ales atunci când tendințele arată că obiectivele nu sunt aproape de recuperare și că refacerea stocului nu se face în ritmul estimat. Prin urmare, ar putea fi necesară punerea în aplicare pe termen scurt de modificări specifice și periodice, care ar putea necesita o cale rapidă de adoptare;
            
            
               b) Experiența dobândită cu planurile de refacere în cadrul ICCAT și în altă parte arată că modificările asupra textului sunt relativ frecvente și necesitatea ca normele să intre pe deplin în vigoare destul de urgentă. Cu titlu de exemplu, pentru planul de refacere a stocurilor de ton roșu din Oceanul Atlantic de Est și din Marea Mediterană, textul a fost modificat de șase ori (2006, 2008, 2010, 2012, 2014 și 2017) de la momentul recomandării ICCAT în 2006. 
            
            
               2018/0109 (COD)
            
         
         
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               privind un plan multianual de refacere a stocurilor de pește-spadă din Marea Mediterană și de modificare a Regulamentelor (CE) nr. 1967/2006 și (UE) 2017/2107
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 43 alineatul (2),
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Obiectivul politicii comune în domeniul pescuitului (PCP), astfel cum este stabilit în Regulamentul (UE) nr. 1380/2013
                  16
                al Parlamentului European și al Consiliului, este de a asigura o exploatare a resurselor biologice marine vii care să garanteze condiții economice, sociale și de mediu durabile.
            
            
               (2)Uniunea este parte la Comisia Internațională pentru Conservarea Tonului din Oceanul Atlantic („ICCAT”).
            
            
               (3)La reuniunea anuală din 2016 de la Vilamoura (Portugalia), părțile contractante la ICCAT și părțile, entitățile sau entitățile de pescuit necontractante cooperante (denumite în continuare „PCC”) au recunoscut necesitatea de a aborda situația alarmantă a peștelui-spadă din Marea Mediterană (Xiphias gladius). În acest scop, ICCAT a adoptat un plan de refacere cu începere din 2017 și care continuă până în 2031, având în vedere că biologia actuală, structura și dinamica populației stocului de pește-spadă din Marea Mediterană nu permite atingerea unor niveluri ale biomasei capabile să asigure producția maximă durabilă (MSY) pe termen scurt, chiar dacă ar fi adoptate măsuri drastice și urgente de gestionare (încetarea totală a activității de pescuit). Recomandarea ICCAT privind planul de refacere a fost adoptată în cadrul celei de a 20-a reuniuni speciale, după analizarea avizului științific al Comitetului permanent pentru cercetare și statistică (SCRS). Recomandarea 16-05
                  17
                menționată a intrat în vigoare la 12 iunie 2017 și este obligatorie pentru Uniune. 
            
            
               (4)Uniunea a informat în decembrie 2016 Secretariatul ICCAT, printr-o scrisoare, că anumite măsuri din Recomandarea 16-05 urmau să intre în vigoare în ianuarie 2017, în special cele privind perioada de interdicție de la 1 ianuarie la 31 martie și alocarea cotelor pentru pescuitul de pește-spadă din Marea Mediterană. Toate celelalte măsuri din Recomandarea 16-05 ar trebui incluse în planul de refacere al Uniunii.
            
            
               (5)În conformitate cu articolul 29 alineatul (2) din Regulamentul (UE) nr. 1380/2013, poziția Uniunii în cadrul organizațiilor regionale de gestionare a pescuitului trebuie să se bazeze pe cele mai bune avize științifice disponibile, pentru a garanta că gestionarea resurselor piscicole se face în conformitate cu obiectivele PCP, în special cu obiectivul de refacere progresivă și de menținere a populațiilor de stocuri de pește peste nivelurile de biomasă care pot asigura producția maximă durabilă, chiar dacă termenul stabilit continuă până în 2031, cu obiectivul de a oferi condiții pentru un pescuit viabil și competitiv din perspectivă economică și pentru industria de prelucrare și activitățile desfășurate pe uscat legate de pescuit și în același timp în concordanță cu articolul 28 alineatele (1) și (2), articolele 29 și 33 din Regulamentul (UE) nr. 1380/2013 care promovează condiții de concurență echitabile pentru operatorii din Uniune.
            
            
               (6)Planul de refacere ia în considerare specificitățile diverselor tipuri de unelte și tehnici de pescuit. În contextul punerii în aplicare a planului de refacere, Uniunea și statele membre ar trebui să depună eforturi pentru a promova activitățile de pescuit costier și utilizarea unor unelte și tehnici de pescuit selective și cu impact redus asupra mediului, inclusiv a unor unelte și tehnici utilizate în cadrul pescuitului tradițional și artizanal, contribuind astfel la asigurarea unui nivel echitabil de trai pentru economiile locale. 
            
            
               (7)Regulamentul (UE) nr. 1380/2013 introduce noțiunea de dimensiuni minime de referință pentru conservare. Pentru a asigura consecvența, ar trebui ca noțiunea de dimensiuni minime definită de ICCAT să fie transpusă în dreptul Uniunii ca dimensiuni minime de referință pentru conservare.
            
            
               (8)Capturile de pește-spadă din Marea Mediterană având o dimensiune inferioară dimensiunii minime de referință pentru conservare vor trebui să fie aruncate înapoi în mare în conformitate cu punctul 17 din Recomandarea 16-05 a ICCAT, cu excepția cazului în care se încadrează în limitele capturilor accidentale stabilite de statele membre în cadrul planurilor lor anuale de pescuit. În scopul respectării de către Uniune a obligațiilor internaționale care îi revin în temeiul ICCAT, Regulamentul delegat (UE) 2018/191 prevede derogări de la obligația de debarcare a peștelui-spadă din Marea Mediterană în conformitate cu articolul 15 alineatul (2) din Regulamentul (UE) nr. 1380/2013. Regulamentul delegat (UE) 2018/191 pune în aplicare anumite dispoziții ale Recomandării 16-05 a ICCAT care stabilesc obligația de a arunca înapoi în mare peștele-spadă de la bordul navelor care depășesc cota alocată lor și/sau nivelul lor maxim autorizat de capturi accidentale. Domeniul de aplicare al respectivului regulament delegat include navele implicate în pescuitul de agrement. 
            
            
               (9)Ținând seama de faptul că planul de refacere va pune în aplicare Recomandarea 16-05 a ICCAT, dispozițiile cu privire la peștele-spadă din Marea Mediterană ar trebui să fie eliminate din Regulamentul (UE) 2017/2107.
            
            
               (10)Activitățile de pescuit care utilizează setci în derivă au cunoscut în trecut o creștere rapidă a efortului de pescuit și înregistrează o lipsă de selectivitate. Expansiunea necontrolată a activităților respective a prezentat un risc grav pentru speciile țintă și utilizarea lor a fost interzisă pentru captura de pești mari migratori, inclusiv activitățile de pescuit de pește-spadă, prin Regulamentul nr. 1239/98 al Consiliului
                  18
               .
            
         
         
            
               (11)Pentru a asigura conformitatea cu PCP, au fost adoptate acte legislative ale Uniunii în vederea stabilirii unui sistem de control, inspecție și asigurare a respectării normelor, care include combaterea pescuitului ilegal, nedeclarat și nereglementat (INN). În special, Regulamentul (CE) nr. 1224/2009 al Consiliului
                  19
                instituie un sistem al Uniunii de control, inspecție și asigurare a respectării normelor, bazat pe o abordare globală și integrată, astfel încât să se garanteze respectarea tuturor normelor PCP. Regulamentul de punere în aplicare nr. 404/2011 al Comisiei
                  20
                stabilește norme detaliate de aplicare a Regulamentului (CE) nr. 1224/2009. Regulamentul (CE) nr. 1005/2008 al Consiliului
                  21
                instituie un sistem comunitar pentru prevenirea, descurajarea și eliminarea pescuitului INN. Aceste regulamente cuprind deja o serie de măsuri prevăzute în Recomandarea 16-05 a ICCAT. Prin urmare, nu este necesar ca dispozițiile respective să fie incluse în prezentul regulament.
            
            
               (12)În acordurile de navlosire relațiile dintre proprietar, navlositor și statul de pavilion sunt adesea neclare, iar unii pescari INN se sustrag controalelor abuzând de aranjamentele pentru navlosirea navelor de pescuit. Navlosirea este interzisă în Regulamentul (UE) 2016/1627
                  22
                privind un plan multianual de refacere a stocurilor de ton roșu din Oceanul Atlantic de Est și Marea Mediterană. Prin urmare, este oportun, ca măsură preventivă să se protejeze un stoc în recuperare și, din motive de coerență cu legislația Uniunii, să se adopte o interdicție similară în planul multianual de refacere a stocurilor de pește-spadă din Marea Mediterană.
            
            
               (13)Legislația Uniunii ar trebui să implementeze recomandările ICCAT pentru a garanta condiții egale pentru pescarii din Uniune și cei din țări terțe și pentru a permite acceptarea normelor de către toate părțile.
            
            
               (14)În vederea punerii în aplicare rapide în dreptul Uniunii a viitoarelor modificări ale recomandărilor ICCAT, competența de a adopta acte în conformitate cu articolul 290 din Tratatul privind funcționarea Uniunii Europene ar trebui delegată Comisiei în ceea ce privește modificarea anexelor la prezentul regulament, precum și a dispozițiilor de la articolul 34 alineatul (1) din prezentul regulament. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare
                  23
               . În special, pentru a se asigura o participare egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate. 
            
            
               (15)În vederea asigurării unor condiții uniforme pentru punerea în aplicare a dispozițiilor prezentului regulament, ar trebui conferite competențe de executare Comisiei în ceea ce privește rapoartele anuale privind punerea în aplicare a prezentului regulament prezentate de către statele membre. Respectivele competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  24
               .
            
            
               (16)Actele delegate și actele de punere în aplicare prevăzute în prezentul regulament nu trebuie să aducă atingere punerii în aplicare a viitoarelor recomandări ale ICCAT în dreptul Uniunii prin intermediul procedurii legislative ordinare. 
            
            
               (17)Anexa II la Regulamentul (CE) nr. 1967/2006 al Consiliului
                  25
                permite lansarea sau deținerea unui număr maxim de 3 500 de cârlige la bordul navelor care vizează pește-spadă, în timp ce Recomandarea 16-05 a ICCAT prevede un număr maxim de 2 500 de cârlige. Pentru a aplica corect respectiva recomandare în dreptul Uniunii, este necesar să se modifice Regulamentul (CE) nr. 1967/2006 al Consiliului în consecință. 
            
            
               (18)Secțiunea 2 din capitolul III din Regulamentul (UE) 2017/2107 al Parlamentului European și al Consiliului
                  26
                stabilește anumite măsuri tehnice și de control cu privire la peștele-spadă din Marea Mediterană. Măsurile adoptate prin Recomandarea 16-05 a ICCAT, care sunt transpuse prin prezentul regulament, sunt mai restrictive sau mai precise pentru a permite refacerea stocului. Secțiunea 2 din capitolul III din Regulamentul (UE) 2017/2107 ar trebui, prin urmare, să fie eliminată și înlocuită cu măsurile prevăzute în prezentul regulament.
            
            
               ADOPTĂ PREZENTUL REGULAMENT:
            
            
               TITLUL I
                  DISPOZIȚII GENERALE
            
            
               Articolul 1
                  Obiectul 
            
            
               Prezentul regulament stabilește normele generale pentru punerea în aplicare, de către Uniune, a planului multianual de refacere a stocurilor de pește-spadă din Marea Mediterană (Xiphias gladius) recomandat de Comisia Internațională pentru Conservarea Tonului din Oceanul Atlantic (ICCAT), începând cu 2017 și continuând până în 2031 („planul de refacere”). 
            
            
               Articolul 2
                  Domeniul de aplicare
            
            
               Prezentul regulament se aplică:
            
            
               (a)
                     navelor de pescuit ale Uniunii și navelor Uniunii implicate în activități de pescuit recreativ și care:
            
            
               (i)operează în zona Convenției ICCAT și pescuiesc pește-spadă în Marea Mediterană;
                  sau 
            
            
               (ii)transbordează, chiar și în afara zonei Convenției ICCAT, pește-spadă capturat în Marea Mediterană; 
            
            
               (b)
                     navelor de pescuit ale țărilor terțe și navelor țărilor terțe care practică pescuitul recreativ și care operează în apele Uniunii pescuind pește-spadă în Marea Mediterană;
            
            
               (c) 
                     navelor din țări terțe care sunt inspectate în porturi din statele membre și care au la bord pește-spadă capturat în Marea Mediterană sau produse din pește provenite de la peștele-spadă capturat în Marea Mediterană care nu au fost debarcate sau transbordate anterior în porturi.
            
            
               Articolul 3
                  Obiectiv
            
         
         
            
               Prin derogare de la articolul 2 alineatul (2) din Regulamentul (UE) nr. 1380/2013, obiectivul prezentului regulament este atingerea unei biomase de pește-spadă în Marea Mediterană corespunzătoare producției maxime durabile până în 2031, cu o probabilitate de cel puțin 60 % de atingere a obiectivului menționat. 
            
            
               Articolul 4
                  Raportul cu alte acte legislative ale Uniunii
            
            
               Dispozițiile prezentului regulament se aplică în completarea dispozițiilor stabilite în următoarele regulamente sau, în cazul în care aceste regulamente prevăd astfel, cu titlu de derogare de la acesta: 
            
            
               (1)Regulamentul (CE) nr. 1224/2009 al Consiliului
                  27
                de stabilire a unui sistem comunitar de control pentru asigurarea respectării normelor politicii comune în domeniul pescuitului;
            
            
               (2)Regulamentul (UE) nr. 2017/2403 al Parlamentului European și al Consiliului
                  28
                privind gestionarea durabilă a flotelor de pescuit externe;
            
            
               (3)Regulamentul (UE) 2017/2107 al Parlamentului European și al Consiliului
                  29
                de stabilire a unor măsuri de gestionare, conservare și control aplicabile în zona Convenției Comisiei Internaționale pentru Conservarea Tonului din Oceanul Atlantic (ICCAT).
            
            
               Articolul 5
                  Definiții
            
            
               În sensul prezentului regulament, se aplică următoarele definiții:
            
            
               (1)„navă de pescuit” înseamnă orice navă echipată pentru exploatarea comercială a resurselor biologice marine vii; 
            
            
               (2)„navă de pescuit a Uniunii” înseamnă o navă de pescuit care arborează pavilionul unui stat membru și care este înmatriculată în Uniune; 
            
            
               (3)„zona Convenției ICCAT” înseamnă toate apele Oceanului Atlantic și mările adiacente;
            
            
               (4)„Marea Mediterană” înseamnă apele maritime ale Mării Mediterane la est de meridianul 5°36’ longitudine vestică;
            
            
               (5)„PCC” înseamnă părțile contractante la Convenția ICCAT și părțile, entitățile sau entitățile de pescuit necontractante cooperante;
            
            
               (6)„autorizație de pescuit” înseamnă o autorizație eliberată pentru o navă de pescuit a Uniunii care autorizează nava respectivă să desfășoare activități specifice de pescuit pentru o perioadă specificată, într-o anumită zonă sau pentru un anumit tip de pescuit și în anumite condiții; 
            
            
               (7)„autorizație de pescuit specială” înseamnă o autorizație eliberată pentru o navă de pescuit a Uniunii care autorizează nava respectivă să desfășoare activități specifice de pescuit cu anumite unelte de pescuit, pentru o perioadă de timp specificată, într-o anumită zonă sau pentru un anumit tip de pescuit și în anumite condiții;
            
            
               (8)„posibilitate de pescuit” înseamnă un drept legal de a pescui, cuantificat, exprimat în capturi și/sau efort de pescuit;
            
            
               (9)„stoc” înseamnă o resursă biologică marină existentă într-o anumită zonă de gestionare;
            
            
               (10)„produse pescărești” înseamnă organismele acvatice care rezultă din orice activitate de pescuit sau produsele derivate din acestea;
            
            
               (11)„aruncări înapoi în mare” înseamnă capturile care sunt aruncate înapoi în mare;
            
            
               (12)„pescuit recreativ” înseamnă activități necomerciale de pescuit care exploatează resursele biologice marine vii în scop recreativ, turistic sau sportiv; 
            
         
         
            
               (13)„date din sistemul de monitorizare a navelor” înseamnă datele privind identificarea navelor de pescuit, poziția geografică, data, ora, cursul și viteza, transmise de dispozitive de urmărire prin satelit instalate la bordul navelor de pescuit către centrul de monitorizare a pescuitului din statul membru de pavilion; 
            
            
               (14)„debarcare” înseamnă descărcarea inițială a oricărei cantități de produse pescărești de la bordul unei nave de pescuit pe uscat;
            
            
               (15)„transbordare” înseamnă descărcarea pe o altă navă a unei părți sau a totalității produselor pescărești aflate la bordul unei nave; 
            
            
               (16)„navlosire” înseamnă un acord prin care o navă de pescuit care arborează pavilionul unui stat membru este contractată pentru o perioadă determinată de către un operator fie din alt stat membru, fie dintr-o țară terță, fără schimbarea pavilionului;
            
            
               (17)„navă de pescuit pelagic de mari dimensiuni cu paragate” înseamnă o navă de pescuit pelagic cu paragate cu o lungime totală de peste 24 de metri;
            
            
               (18)„paragat” înseamnă o unealtă de pescuit alcătuită dintr-o parâmă principală pe care se înșiră numeroase cârlige dispuse pe parâmele secundare (strune) cu lungimi și distanțări diferite, în funcție de speciile vizate;
            
            
               (19)„cârlig” înseamnă o piesă de sârmă din oțel îndoită și ascuțită;
            
            
               (20)„undiță și fir” înseamnă un fir de pescuit montat pe o tijă utilizată de pescari și înfășurat în jurul unui mecanism rotativ (mulinetă) folosit la înfășurarea firului.
            
            
               TITLUL II
                  GESTIONARE, MĂSURI TEHNICE DE CONSERVARE ȘI CONTROL 
            
            
               CAPITOLUL 1
                  Măsuri de gestionare
            
            
               Articolul 6
                  Efortul de pescuit
            
            
               1.Fiecare stat membru ia măsurile necesare pentru a se asigura că efortul de pescuit al navelor de pescuit care îi arborează pavilionul este proporțional cu posibilitățile de pescuit pentru peștele-spadă din Marea Mediterană aflate la dispoziția statului membru respectiv. 
            
            
               2.Se interzice reportarea cotelor neutilizate.
            
            
               Articolul 7
                  Alocarea posibilităților de pescuit
            
            
               1.În conformitate cu articolul 17 din Regulamentul (UE) nr. 1380/2013, în momentul alocării posibilităților de pescuit de care dispun, statele membre utilizează criterii transparente și obiective, inclusiv criterii de mediu, sociale și economice și, de asemenea, fac eforturi pentru a asigura o distribuție echitabilă a cotelor naționale între diferitele segmente de flotă, ținând seama de pescuitul tradițional și artizanal și pentru a oferi stimulente pentru navele de pescuit din Uniune care utilizează unelte de pescuit selective sau tehnici de pescuit cu impact scăzut asupra mediului.
            
            
               2.Fiecare stat membru adoptă dispoziții privind includerea capturilor accidentale de pește-spadă în cota sa de pește-spadă și informează Comisia în legătură cu acestea în momentul transmiterii planului de pescuit în conformitate cu articolul 9. O astfel de dispoziție garantează deducerea din cotă a tuturor peștilor morți. 
            
            
               Articolul 8
                  Limitări ale capacității
            
            
               1.Pe întreaga durată a planului de refacere se aplică o limitare a capacității în funcție de tipul de unealtă de pescuit pentru navele de pescuit. Statele membre limitează numărul de nave de pescuit, în funcție de tipul de unealtă de pescuit, care arborează pavilionul său și care sunt autorizate să pescuiască pește-spadă în Marea Mediterană prin oricare dintre următoarele măsuri, reținând valoarea din care rezultă un număr inferior: 
            
            
               (a)numărul mediu anual de nave care au pescuit, păstrat la bord, transbordat, transportat sau debarcat pește-spadă din Marea Mediterană în perioada 2013-2016
                  sau
            
            
               (b)numărul de nave de pescuit care au pescuit, păstrat la bord, transbordat, transportat sau debarcat pește-spadă din Marea Mediterană în 2016.
            
         
         
            
               2.Statele membre pot aplica o toleranță de 5 % la limita capacității menționată la alineatul (1) pentru anii 2018-2019. 
            
            
               3.Statele membre informează Comisia cu privire la măsurile luate pentru a limita numărul de nave de pescuit care arborează pavilionul lor și care sunt autorizate să pescuiască pește-spadă în Marea Mediterană până la data de 15 februarie a fiecărui an. 
            
            
               Articolul 9
                  Planurile anuale de pescuit 
            
            
               1.Statele membre transmit Comisiei planurile lor anuale de pescuit până la data de 1 martie a fiecărui an. Aceste planuri sunt în conformitate cu Orientările ICCAT pentru prezentarea datelor și informațiilor și cuprind informații detaliate privind cota de pește-spadă din Marea Mediterană alocată pe tip de unealtă de pescuit, inclusiv pentru pescuitul recreativ, acolo unde este relevant, și pentru capturile accidentale. 
            
            
               2.Comisia compilează planurile menționate la alineatul (1) și le integrează în planul de pescuit al Uniunii. Comisia transmite planul de pescuit al Uniunii Secretariatului ICCAT până la data de 15 martie a fiecărui an.
            
            
               CAPITOLUL 2
                  Măsuri tehnice de conservare
            
            
               Secțiunea 1
                  Sezoane de pescuit
            
            
               Articolul 10
                  Perioade de interdicție a pescuitului
            
            
               1.
                     Este interzisă capturarea, fie ca specie vizată, fie drept captură accidentală, reținerea la bord, transbordarea sau debarcarea de pește-spadă din Marea Mediterană în perioada cuprinsă între 1 ianuarie și 31 martie a fiecărui an. 
            
            
               2.Pentru a proteja peștele-spadă din Marea Mediterană, se aplică o perioadă de interdicție pentru navele cu paragate care pescuiesc ton alb în Marea Mediterană (Thunnus alalunga) de la 1 octombrie la 30 noiembrie a fiecărui an.
            
            
               3.Statele membre monitorizează eficacitatea interdicțiilor menționate la alineatele (1) și (2) și prezintă Comisiei, în fiecare an, cu cel puțin două luni și 15 de zile înainte de reuniunea anuală a ICCAT, toate informațiile relevante privind controalele și inspecțiile adecvate efectuate în anul precedent pentru a asigura conformitatea cu respectivele alineate. Comisia transmite aceste informații Secretariatului ICCAT, în fiecare an, cu cel puțin două luni înainte de reuniunea anuală a ICCAT.
            
            
               Secțiunea 2
                  Dimensiunea minimă de referință pentru conservare, capturi accidentale 
            
            
               Articolul 11
                  Dimensiunea minimă de referință pentru conservare pentru peștele-spadă din Marea Mediterană
            
            
               1.Prin derogare de la articolul 15 alineatul (1) din Regulamentul (UE) nr. 1380/2013, se interzice vizarea, păstrarea la bord, transbordarea, debarcarea, transportul, stocarea, expunerea sau oferirea spre vânzare a capturilor și a capturilor accidentale de pește-spadă, inclusiv a celor provenite din pescuitul recreativ: 
            
            
               (a)cu o lungime mai mică de 100 cm de la mandibulă la furcă (LJFL)
                  sau 
            
            
               (b)cu o greutate mai mică de 11,4 kg în viu sau 10,2 kg fără branhii și eviscerat. 
            
            
               2.Numai exemplarele întregi de pește-spadă, fără înlăturarea vreunei părți externe, sau exemplarele fără branhii și eviscerate pot fi reținute la bord, debarcate, transbordate sau transportate cu primul transport după debarcare.
            
            
               Articolul 12
                  Capturile accidentale de pește-spadă având o dimensiune inferioară dimensiunii minime de referință pentru conservare 
            
            
               Fără a aduce atingere dispozițiilor de la articolul 11 alineatul (1), navele de captură care pescuiesc activ pește-spadă pot păstra la bord, pot transborda, transfera, debarca, transporta, stoca, vinde, expune sau oferi spre vânzare capturi accidentale de pește-spadă sub dimensiunea minimă de referință pentru conservare, cu condiția ca aceste capturi să nu depășească 5 % în greutate sau ca număr de exemplare din captura totală de pește-spadă efectuată de navele respective. 
            
            
               Articolul 13
                  Capturi accidentale 
            
         
         
            
               1.Capturile accidentale de pește-spadă nu depășesc în niciun moment după o operațiune de pescuit totalul capturilor de la bord exprimat în greutate sau în număr de exemplare capturate în cadrul activităților de pescuit cu paragate.
            
            
               2.Prin derogare de la articolul 15 alineatul (1) din Regulamentul (UE) nr. 1380/2013, navele de captură care nu pescuiesc activ pește-spadă nu au permisiunea de a păstra la bord capturi de pește-spadă care depășesc limita capturilor accidentale stabilită de statele membre în planurile lor anuale de pescuit pentru captura totală aflată la bord exprimată în greutate sau în număr de exemplare. 
            
            
               3. Prin derogare de la articolul 15 alineatul (1) din Regulamentul (UE) nr. 1380/2013, este interzisă capturarea, păstrarea la bord, transbordarea sau debarcarea unui număr mai mare de un exemplar de pește-spadă pe navă și pe zi în cadrul activităților de pescuit recreativ. Statele membre iau măsurile necesare pentru a asigura și facilita eliberarea exemplarelor de pește-spadă capturate vii în cadrul activităților de pescuit recreativ. 
            
            
               4.Prin derogare de la articolul 15 alineatul (1) din Regulamentul (UE) nr. 1380/2013, în cazul în care cota alocată statului membru de pavilion este epuizată, tot peștele-spadă capturat viu se eliberează. 
            
            
               5.În cazul în care cota alocată statului membru de pavilion este epuizată, peștele-spadă mort trebuie debarcat întreg și neprelucrat și face obiectul confiscării și al măsurilor ulterioare corespunzătoare. Statele membre furnizează Comisiei informații cu privire la cantitatea anuală de astfel de pește-spadă, iar Comisia le transmite mai departe Secretariatului ICCAT, în conformitate cu articolul 21.
            
            
               Secțiunea 3
                  Caracteristicile tehnice ale uneltelor de pescuit
            
            
               Articolul 14
                  Caracteristicile tehnice ale uneltelor de pescuit 
            
            
               1.Numărul maxim de cârlige care pot fi lansate sau luate la bordul navelor de pescuit care vizează pește-spadă în Marea Mediterană este stabilit la 2 500 de cârlige. 
            
            
               2.Prin derogare de la alineatul (1), la bordul navelor de pescuit sunt permise 2 500 de cârlige nefixate, de rezervă, suplimentare pentru ieșiri mai lungi de 2 de zile.
            
            
               3.Dimensiunea cârligului nu este mai mică de 7 cm înălțime.
            
            
               4.Lungimea paragatelor pelagice nu depășește 30 de mile marine (55,56 km).
            
            
               CAPITOLUL 3
                  Măsuri de control
            
            
               Secțiunea 1
                  Registrul navelor
            
            
               Articolul 15
                  Autorizații de pescuit 
            
            
               1.Statele membre eliberează autorizații de pescuit pentru capturarea de pește-spadă din Marea Mediterană pentru nave care le arborează pavilionul, în conformitate cu dispozițiile prevăzute în Regulamentul (UE) 2017/2403, și anume:
            
            
               (a)nave de pescuit care vizează peștele-spadă din Marea Mediterană;
            
            
               (b)nave de pescuit care capturează accidental pește-spadă în Marea Mediterană și
            
            
               (c)nave implicate în activități de pescuit recreativ.
            
            
               2.Statele membre eliberează o autorizație specială de pescuit pentru navele de pescuit din Uniune care vizează peștele-spadă din Marea Mediterană și care utilizează harpoane sau paragate pelagice. 
            
            
               3.Doar navele Uniunii incluse în registrul ICCAT al navelor în conformitate cu procedura prevăzută la articolele 16 și 17 sunt autorizate să vizeze, să păstreze la bord, să transbordeze, să transporte, să prelucreze sau să debarce pește-spadă din Marea Mediterană. 
            
         
         
            
               4.Navele de pescuit de mari dimensiuni autorizate de către statele membre trebuie să fie înscrise în registrul ICCAT al navelor de pescuit cu o lungime totală de peste 20 de metri, pentru a fi autorizate de ICCAT să vizeze, să păstreze la bord, să transbordeze sau să debarce ton și specii înrudite cu tonul.
            
            
               Articolul 16
                  Informații privind navele autorizate să captureze pește-spadă și ton alb în anul curent
            
            
               1.Statele membre prezintă în fiecare an Comisiei, pe cale electronică, următoarele informații în formatul stabilit în Orientările ICCAT pentru prezentarea datelor și a informațiilor: 
            
            
               (a)până la data de 1 ianuarie, informațiile privind navele de captură care arborează pavilionul lor și sunt autorizate să captureze pește-spadă în Marea Mediterană, inclusiv drept capturi accidentale și în cadrul pescuitului recreativ. Comisia transmite aceste informații Secretariatului ICCAT până la data de 15 ianuarie a fiecărui an; 
            
            
               (b)până la data de 1 martie, informațiile privind navele de captură care arborează pavilionul lor și sunt autorizate să vizeze tonul alb din Marea Mediterană. Comisia transmite aceste informații Secretariatului ICCAT până la data de 15 martie a fiecărui an.
            
            
               2.Informațiile cu privire la navele de captură menționate la alineatul (1) literele (a) și (b) conțin numele navei și numărul din registrul flotei de pescuit a Uniunii (CFR), astfel cum este definit în anexa I la Regulamentul de punere în aplicare (UE) 2017/218 al Comisiei
                  30
                privind registrul flotei de pescuit a Uniunii.
            
            
               3.În plus față de informațiile menționate la punctul 2, statele membre notifică Comisiei, cel târziu în termen de 30 zile, orice completare, eliminare sau modificare a unei informații referitoare la navele de captură menționate la alineatul (1). Comisia transmite aceste informații Secretariatului ICCAT în termen de cel mult 45 de zile de la data completării, eliminării sau modificării informațiilor referitoare la respectivele nave de captură. 
            
            
               4.În conformitate cu articolul 7 alineatul (6) din Regulamentul (UE) 2017/2403, Comisia modifică, dacă este necesar, pe tot parcursul anului, informațiile cu privire la navele de captură menționate la alineatul (1), prin furnizarea unor informații actualizate Secretariatului ICCAT. 
            
            
               Articolul 17
                  Informații științifice privind navele autorizate să vizeze peștele-spadă din Marea Mediterană care au utilizat harpoane sau paragate pelagice în anul precedent
            
            
               1.Până la data de 30 iunie a fiecărui an, statele membre transmit Comisiei, pe cale electronică, următoarele informații privind navele de captură care arborează pavilionul lor și care au fost autorizate să desfășoare activități de pescuit pelagic cu paragate sau cu harpoane vizând peștele-spadă din Marea Mediterană în cursul anului precedent:
            
            
               (a)numele navei (în absența unui nume, se indică numărul de înmatriculare fără inițialele țării);
            
            
               (b)numărul din registrul flotei de pescuit a Uniunii, definit în anexa I la Regulamentul de punere în aplicare (UE) 2017/218 al Comisiei;
            
            
               (c)numărul din registrul ICCAT.
            
            
               2.Informațiile menționate la alineatul (1) se transmit în formatul prevăzut în ultima versiune a Orientărilor ICCAT pentru prezentarea datelor și informațiilor. 
            
            
               3.Comisia transmite aceste informații Secretariatului ICCAT până la data de 31 iulie a fiecărui an.
            
            
               Secțiunea 2
                  Monitorizare și supraveghere
            
            
               Articolul 18
                  Sistemul de monitorizare a navelor
            
            
               1.Navele de pescuit incluse în registrul ICCAT al navelor și care sunt autorizate să pescuiască pește-spadă în Marea Mediterană, precum și navele din țări terțe autorizate să pescuiască pește-spadă din Marea Mediterană în apele Uniunii, nave care sunt mai mari de 12 metri lungime totală, trebuie să aibă instalat la bord un dispozitiv complet operațional care permite navei să fie localizată și identificată automat prin sistemul de monitorizare a navelor (VMS), prin transmiterea de date referitoare la poziție la intervale regulate, în conformitate cu articolul 9 din Regulamentul (UE) nr. 1224/2009.
            
            
               2.Din rațiuni de control, transmiterea datelor VMS de la navele de captură autorizate să pescuiască pește-spadă din Marea Mediterană nu se întrerupe atunci când navele se află în port.
            
            
               3.Statele membre se asigură că centrele lor de monitorizare a pescuitului înaintează Comisiei și unui organism desemnat de aceasta, în timp real și în formatul „https data feed”, mesajele VMS primite de la navele de pescuit aflate sub pavilionul lor. Comisia transmite mesajele respective Secretariatului ICCAT pe cale electronică.
            
         
         
            
               4.Statele membre se asigură că:
            
            
               (a)mesajele VMS de la navele de pescuit aflate sub pavilionul lor sunt înaintate Comisiei cel puțin o dată la două ore;
            
            
               (b)în cazul unor defecțiuni tehnice ale VMS, mesajele alternative de la navele de pescuit aflate sub pavilionul lor, care sunt primite în temeiul articolului 25 alineatul (1) din Regulamentul de punere în aplicare (UE) nr. 404/2011, sunt transmise Comisiei în termen de 24 de ore de la primirea acestora de către centrele lor de monitorizare a pescuitului;
            
            
               (c)mesajele transmise Comisiei sunt numerotate în mod secvențial (cu un identificator unic) pentru a se evita duplicarea;
            
            
               (d)mesajele transmise Comisiei sunt în conformitate cu articolul 24 alineatul (3) din Regulamentul de punere în aplicare (UE) nr. 404/2011.
            
            
               5.Fiecare stat membru ia măsurile necesare pentru a se asigura că toate mesajele puse la dispoziția navelor sale de inspecție sunt tratate în mod confidențial și se limitează la operațiunile de inspecție pe mare.
            
            
               Articolul 19
                  Navlosirea navelor de pescuit ale Uniunii
            
            
               Se interzice navlosirea navelor de pescuit ale Uniunii pentru peștele-spadă din Marea Mediterană.
            
            
               Articolul 20
                  Programe naționale de observare pentru navele pelagice de mari dimensiuni cu paragate
            
            
               1.Fiecare stat membru de pavilion care deține o cotă de pește-spadă din Marea Mediterană trebuie să pună în aplicare un program național de observare pentru navele pelagice de mari dimensiuni cu paragate care vizează peștele-spadă din Marea Mediterană, în conformitate cu prezentul articol. Programul național de observare trebuie să respecte standardele minime prevăzute în anexa I. 
            
            
               2.Fiecare stat membru în cauză se asigură că observatori științifici naționali sunt detașați pe cel puțin 20 % din navele pelagice de mari dimensiuni cu paragate care vizează peștele-spadă din Marea Mediterană. Procentajul prezenței observatorilor va fi măsurat în zile de pescuit, în numărul de campanii de pescuit sau de ieșiri pe mare.
            
            
               3.Prin derogare de la alineatul (2), pentru navele cu o lungime totală mai mică de 15 metri pentru care pot exista preocupări deosebite legate de siguranță care împiedică detașarea unui observator la bord, un stat membru poate utiliza un demers de monitorizare științifică alternativ. Demersul alternativ garantează o acoperire comparabilă cu cea menționată la alineatul (2) și o colectare de date echivalentă. Statul membru în cauză prezintă Comisiei fără întârzieri nejustificate detaliile demersului alternativ. 
            
            
               4.Comisia prezintă de îndată detaliile referitoare la demersul alternativ menționat la alineatul (3) Comitetului permanent pentru cercetare și statistică al ICCAT pentru a fi evaluate. Demersurile alternative fac obiectul aprobării de către Comisia ICCAT în cadrul reuniunii anuale a ICCAT anterior punerii lor în aplicare.
            
            
               5.Statele membre eliberează observatorilor naționali un document oficial de identificare.
            
            
               6.În plus față de sarcinile observatorilor științifici prevăzute în anexa I, statele membre solicită observatorilor științifici să evalueze și să raporteze următoarele date cu privire la peștele-spadă din Marea Mediterană:
            
            
               (a)nivelul capturilor aruncate înapoi în mare de exemplare sub dimensiunea minimă;
            
            
               (b)dimensiunea și vârsta la maturitate specifice regiunii;
            
            
               (c)utilizarea habitatului în scopul comparării disponibilității peștelui-spadă din diferitele zone de pescuit, inclusiv al comparării paragatelor tradiționale cu cele mesopelagice;
            
            
               (d)impactul activităților de pescuit cu paragate mesopelagice din perspectiva componenței capturilor, a seriilor de CPUE, a distribuției pe dimensiuni a capturilor și
            
            
               (e)estimarea lunară a proporției de reproducători și recruți în cadrul capturilor.
            
         
         
            
               7.Până la data de 30 iunie a fiecărui an, statele membre prezintă Comisiei informațiile colectate în cadrul programelor lor naționale de observare științifică din anul precedent. Comisia transmite aceste informații Secretariatului ICCAT până la data de 31 iulie a fiecărui an.
            
            
               Secțiunea 3
                  Controlul capturilor
            
            
               Articolul 21
                  Înregistrarea și raportarea capturilor
            
            
               1.Comandantul fiecărei nave autorizate să pescuiască pește-spadă în Marea Mediterană trebuie să țină un jurnal de pescuit în conformitate cu cerințele stabilite în anexa II și să transmită informațiile din jurnal statului membru de pavilion.
            
            
               2.Fără a aduce atingere obligațiilor de raportare ale statelor membre, stabilite în Regulamentul (CE) nr. 1224/2009, statele membre transmit Comisiei rapoarte trimestriale cu toate capturile de pește-spadă din Marea Mediterană efectuate de nave autorizate care le arborează pavilionul. Aceste rapoarte trimestriale trebuie trimise în termen de cel mult 15 de zile de la încheierea fiecărui trimestru (15 aprilie, 15 iulie și 15 octombrie a fiecărui an și până la data de 15 ianuarie din anul următor). Comisia transmite aceste informații Secretariatului ICCAT până la data de 30 aprilie, 30 iulie și 30 octombrie a fiecărui an și până la data de 30 ianuarie din anul următor. 
            
            
               3.În plus față de informațiile menționate la alineatul (1), statele membre transmit Comisiei, până la data de 30 iunie a fiecărui an, următoarele informații privind navele de pescuit ale Uniunii care au fost autorizate să desfășoare activități de pescuit pelagic cu paragate sau cu harpoane vizând peștele-spadă din Marea Mediterană în cursul anului precedent:
            
            
               (a)informații privind activitățile de pescuit, pe bază de eșantionare sau pe baza întregii flote, incluzând:
            
            
               (i)
                     perioada (perioadele) de pescuit și numărul total anual de zile de pescuit ale navei, pe specii vizate și zone;
            
            
               (ii)
                     zonele geografice, în funcție de dreptunghiurile statistice ICCAT, pentru activitățile de pescuit efectuate de navă, pe specii vizate și zone;
            
            
               (iii)
                     tipul navei, pe specii vizate și zone;
            
            
               (iv)
                     numărul de cârlige utilizate de navă, pe specii vizate și zone;
            
            
               (v)
                     numărul de paragate utilizate de navă, pe specii vizate și zone;
            
            
               (vi)
                     lungimea totală a tuturor paragatelor navei, pe specii vizate și zone.
            
            
               (b)date privind capturile, în contextul spațio-temporal cel mai redus posibil, incluzând:
            
            
               (i)
                     distribuția pe dimensiune și, dacă este posibil, pe vârstă a capturilor;
            
            
               (ii)
                     capturile și compoziția capturilor, per navă;
            
            
               (iii)
                     efortul de pescuit (numărul mediu de zile de pescuit per navă, numărul mediu de cârlige per navă, numărul mediu de paragate per navă, lungimea totală medie a paragatelor per navă).
            
            
               4.Comisia transmite aceste informații Secretariatului ICCAT până la data de 31 iulie a fiecărui an. 
            
            
               5.Informațiile menționate la alineatele (1), (2) și (3) se transmit în formatul prevăzut în ultima versiune a Orientărilor ICCAT pentru prezentarea datelor și informațiilor.
            
            
               Articolul 22
                  Informații privind epuizarea cotei și încetarea activității de pescuit
            
         
         
            
               1.Fără a aduce atingere articolului 34 din Regulamentul (CE) nr. 1224/2009, fiecare stat membru informează Comisia fără întârziere, când cota alocată pentru un tip de unealtă de pescuit este considerată a fi atins 80 %. 
            
            
               2.Atunci când capturile acumulate de pește-spadă din Marea Mediterană au atins pragul de 80 % din cota națională, statele membre de pavilion transmit Comisiei săptămânal date privind capturile.
            
            
               Secțiunea 4
                  Debarcări și transbordări
            
            
               Articolul 23
                  Porturi desemnate
            
            
               1.Capturile de pește-spadă din Marea Mediterană, inclusiv capturile accidentale și stocurile de pește-spadă din Marea Mediterană capturate în cadrul pescuitului recreativ fără nicio etichetă aplicată pe fiecare bucată, așa cum se menționează la articolul 30, pot fi debarcate numai în porturi desemnate.
            
            
               2.Fiecare stat membru desemnează porturile în care trebuie să aibă loc debarcările menționate la alineatul (1) și precizează orele și locurile permise pentru debarcare și transbordare, precum și procedurile de inspecție și supraveghere aplicabile în aceste porturi. 
            
            
               3.Până la data de 15 februarie a fiecărui an, statele membre transmit Comisiei o listă a porturilor desemnate. Până la data de 1 martie a fiecărui an, Comisia transmite aceste informații Secretariatului ICCAT.
            
            
               Articolul 24
                  Notificare prealabilă
            
            
               1.Articolul 17 din Regulamentul (CE) nr. 1224/2009 se aplică comandanților navelor de pescuit ale Uniunii cu o lungime totală de cel puțin 12 metri și care sunt înscrise pe lista navelor menționată la articolul 16 din prezentul regulament. Notificarea prealabilă menționată la articolul 17 din Regulamentul (CE) nr. 1224/2009 se trimite autorității competente a statului membru (inclusiv a statului membru de pavilion) sau a PCC ale cărui/cărei porturi sau instalații de debarcare intenționează să le utilizeze.
            
            
               2.Comandanții navelor de pescuit ale Uniunii care au o lungime totală mai mică de 12 metri și care sunt înscrise pe lista navelor menționată la articolul 16 transmit informațiile minime de mai jos, cu cel puțin patru ore înainte de ora estimată de sosire în port, autorității competente a statului membru (inclusiv a statului membru de pavilion) sau a PCC ale cărui/cărei porturi sau instalații de debarcare doresc să le utilizeze:
            
            
               (a)ora de sosire estimată;
            
            
               (b)cantitatea estimată de pește-spadă din Marea Mediterană reținută la bord și 
            
            
               (c)informații despre zona geografică în care a fost efectuată captura.
            
            
               3.Autoritățile statelor membre ale portului țin un registru cu toate notificările prealabile din anul curent. 
            
            
               Articolul 25
                  Transbordări
            
            
               1.Transbordarea pe mare de către navele de pescuit ale Uniunii care au la bord pește-spadă din Marea Mediterană este interzisă în toate circumstanțele.
            
            
               2.Fără a aduce atingere articolelor 51, 52, 54 și 57 din Regulamentul (UE) 2017/2107, navele de pescuit transbordează pește-spadă din Marea Mediterană numai în porturile desemnate. 
            
            
               Secțiunea 5
                  Inspecții 
            
            
               Articolul 26
                  Planurile anuale de inspecție
            
            
               1.Statele membre îi transmit Comisiei planurile anuale de inspecție până la data de 31 ianuarie a fiecărui an. Planurile de inspecție se întocmesc în conformitate cu:
            
         
         
            
               (a)Obiectivele, prioritățile și procedurile, precum și criteriile de referință pentru activitățile de inspecție, stabilite în Decizia de punere în aplicare (EU) 2018/17 a Comisiei
                  31
               ; și
            
            
               (b)Programul național de acțiuni de control pentru peștele-spadă din Marea Mediterană, instituit în temeiul articolului 46 din Regulamentul (CE) nr. 1224/2009.
            
            
               2.Comisia compilează planurile naționale de inspecție și le integrează în planul de inspecție al Uniunii. Comisia transmite planul respectiv Secretariatului ICCAT, în vederea aprobării de către ICCAT, împreună cu planurile anuale de pescuit menționate la articolul 9. 
            
            
               Articolul 27
                  Programul ICCAT de inspecție comună internațională
            
            
               1.Activitățile de inspecție comună internațională se realizează în conformitate cu Programul ICCAT de inspecție comună internațională (denumit în continuare „programul ICCAT”), prevăzut în anexa III.
            
            
               2.Statele membre ale căror nave de pescuit sunt autorizate să pescuiască pește-spadă în Marea Mediterană afectează inspectori și asigură desfășurarea inspecțiilor pe mare în cadrul programului ICCAT. Comisia sau un organism desemnat de aceasta poate afecta programului ICCAT inspectori ai Uniunii.
            
            
               3.Atunci când, în orice moment, mai mult de 50 de nave de pescuit aflate sub pavilionul unui stat membru pescuiesc pește-spadă mediteranean în zona Convenției, statul membru respectiv trimite la fața locului o navă de inspecție în scopul inspecției și al controlului pe mare în Marea Mediterană pe toată durata prezenței acelor nave în zona respectivă. Se consideră că această obligație a fost îndeplinită și atunci când statele membre cooperează pentru trimiterea la fața locului a unei nave de inspecție sau când o navă de inspecție a Uniunii este trimisă în Marea Mediterană.
            
            
               4.Comisia sau un organism desemnat de aceasta coordonează activitățile de supraveghere și de inspecție pentru Uniune. Comisia poate elabora, în coordonare cu statul membru implicat, programe comune de inspecție care să permită Uniunii să își îndeplinească obligația în cadrul programului ICCAT. Statele membre ale căror nave de pescuit desfășoară activități de pescuit al peștelui-spadă din Marea Mediterană adoptă măsurile necesare pentru a facilita punerea în aplicare a acestor programe, în special în ceea ce privește resursele umane și materiale necesare, precum și perioadele și zonele geografice în care vor fi utilizate resursele respective. 
            
            
               5.Statele membre aduc la cunoștința Comisiei, până la data de 1 decembrie a fiecărui an, numele inspectorilor și ale navelor de inspecție pe care intenționează să le afecteze programului ICCAT în cursul anului următor. Pe baza acestor informații, Comisia, în colaborare cu statele membre, elaborează un plan anual privind participarea Uniunii la programul ICCAT, pe care îl trimite Secretariatului ICCAT până la data de 1 ianuarie a fiecărui an.
            
            
               Articolul 28
                  Inspecții în caz de abateri
            
            
               1.Fiecare stat membru de pavilion ia măsuri în conformitate cu alineatul (2) din prezentul articol în cazul în care o navă care îi arborează pavilionul a comis o încălcare a dispozițiilor prezentului regulament.
            
            
               2.Fiecare stat membru de pavilion se asigură că o inspecție fizică are loc sub autoritatea sa în porturile sale sau, atunci când o navă de pescuit care îi arborează pavilionul nu se află în unul dintre porturile sale, că este efectuată de către o persoană desemnată de acesta. 
            
            
               CAPITOLUL 4
                  Pescuitul recreativ
            
            
               Articolul 29
                  Măsuri de gestionare 
            
            
               1.Fiecare stat membru adoptă dispoziții privind includerea unei cote pentru pescuitul recreativ în cota sa națională și informează Comisia în legătură cu acestea în momentul transmiterii planului său de pescuit în conformitate cu articolul 9. O astfel de dispoziție garantează deducerea din cotă a tuturor peștilor morți.
            
            
               2.În cadrul pescuitului recreativ se interzice capturarea, păstrarea la bord, transbordarea sau debarcarea a mai mult de un pește-spadă pe navă și pe zi. 
            
            
               3.Statele membre iau măsurile necesare pentru a garanta, în cea mai mare măsură posibil, eliberarea exemplarelor de pește-spadă capturate vii în cadrul activităților de pescuit recreativ. 
            
            
               4.Vânzarea și orice altă formă de comercializare a peștelui-spadă din Marea Mediterană capturat în cadrul activităților de pescuit recreativ este interzisă. 
            
            
               Articolul 30
                  Măsuri de control
            
            
               1.Numai navele care practică pescuitul la undiță sunt autorizate să captureze peștele-spadă din Marea Mediterană în cadrul pescuitului recreativ.
            
         
         
            
               2.Informațiile privind navele de pescuit recreativ autorizate trimise Secretariatului ICCAT în conformitate cu articolul 16 alineatul (1) litera (a) includ următoarele:
            
            
               (a)numele navei (în absența unui nume, se indică numărul de înmatriculare fără inițialele țării);
            
            
               (b)numărul din registrul flotei de pescuit a Uniunii, definit în anexa I la Regulamentul de punere în aplicare (UE) 2017/218 al Comisiei;
            
            
               (c)numele anterior al navei, dacă este cazul;
            
            
               (d)lungimea totală a navei;
            
            
               (e) numele și adresa armatorului (armatorilor) și operatorului (operatorilor) navei de pescuit.
            
            
               3.Datele privind capturile, inclusiv greutatea în viu și lungimea (LJFL) fiecărui exemplar de pește-spadă din Marea Mediterană capturat, păstrat la bord și debarcat în cadrul activităților de pescuit recreativ se înregistrează și se raportează în conformitate cu articolul 21.
            
            
               4.Peștele-spadă din Marea Mediterană poate fi debarcat doar întreg sau eviscerat și fără branhii, fie într-un port desemnat în conformitate cu articolul 23, fie cu o etichetă aplicată pe fiecare bucată. Fiecare etichetă trebuie să aibă un număr specific unic de țară și trebuie să fie inviolabilă. 
            
            
               5.Statele membre instituie un program de marcare în sensul prezentului regulament și introduc specificațiile unui astfel de program în planurile anuale de pescuit menționate la articolul 9 din prezentul regulament. 
            
            
               6.Statele membre autorizează utilizarea etichetelor doar atunci când cantitățile cumulate ale capturilor se încadrează în cotele alocate acestora. 
            
            
               7.Statele membre transmit în fiecare an Comisiei un raport anual privind punerea în aplicare a programului de marcare, cu două luni și 15 de zile înainte de reuniunea anuală a ICCAT. Comisia compilează informațiile primite din partea statelor membre și le transmite în fiecare an Secretariatului ICCAT cu două luni înainte de reuniunea anuală a ICCAT. 
            
            
               TITLUL III
                  DISPOZIȚII FINALE
            
            
               Articolul 31
                  Raportul anual
            
            
               1.Până la data de 15 septembrie a fiecărui an, statele membre transmit Comisiei un raport anual pentru anul calendaristic precedent, referitor la punerea în aplicare a prezentului regulament și la oricare alte informații suplimentare, după caz.
            
            
               2.Raportul anual include informații referitoare la măsurile luate în vederea reducerii capturilor accidentale și a capturilor de pește-spadă din Marea Mediterană aflat sub dimensiunea minimă aruncat înapoi în mare și la oricare activități relevante de cercetare în domeniul respectiv.
            
            
               3.Comisia compilează informațiile primite în temeiul alineatelor (1) și (2) și le transmite Secretariatului ICCAT până la data de 15 octombrie a fiecărui an. 
            
            
               4.Comisia poate adopta acte de punere în aplicare referitoare la cerințe detaliate privind formatul raportului anual menționat la prezentul articol. Respectivele acte de punere în aplicare se adoptă în conformitate cu procedura de examinare menționată la articolul 36.
            
            
               Articolul 32
                  Reexaminare
            
            
               Comisia prezintă Parlamentului European și Consiliului un raport cu privire la funcționarea planului de refacere a stocurilor de pește-spadă din Marea Mediterană menționat în prezentul regulament nu mai târziu de 31 decembrie 2025. 
            
            
               Articolul 33
                  Finanțare
            
         
         
            
               În sensul Regulamentului (UE) nr. 508/2014 al Parlamentului European și al Consiliului, planul multianual de refacere a stocurilor de pește-spadă din Marea Mediterană este considerat plan multianual în sensul articolului 9 din Regulamentul (UE) nr. 1380/2013.
            
            
               Articolul 34
                  Procedura de modificare
            
            
               1.În măsura în care este necesar pentru a pune în aplicare în dreptul Uniunii modificări sau completări ale recomandărilor ICCAT existente care devin obligatorii pentru Uniune și în măsura în care modificările legislației UE nu depășesc ceea ce este menționat în recomandările ICCAT, Comisia are competența de a adopta acte delegate în conformitate cu articolul 35 pentru a modifica: 
            
            
               (a)termenele pentru raportarea informațiilor prevăzute la articolul 9 alineatele (1) și (2), articolul 10 alineatul (3), articolul 16 alineatele (1) și (3), articolul 17 alineatele (1) și (3), articolul 21 alineatele (2) și (3), articolul 22 alineatul (2), articolul 23 alineatul (3), articolul 26 alineatul (1), articolul 27 alineatul (5) și articolul 31 alineatele (1) și (3); 
            
            
               (b)perioadele de interdicție prevăzute la articolul 10 alineatele (1) și (2);
            
            
               (c)dimensiunea minimă de referință pentru conservare stabilită la articolul 11 alineatul (1);
            
            
               (d)nivelurile de toleranță menționate la articolele 12 și 13;
            
            
               (e)caracteristicile tehnice ale uneltelor de pescuit de la articolul 14 alineatele (1)-(4);
            
            
               (f)procentajul de epuizare a cotei prevăzut la articolul 22 alineatele (1) și (2);
            
            
               (g)informațiile cu privire la navele de captură menționate la articolul 16 alineatul (2), articolul 17 alineatul (1), articolul 21 alineatele (1), (2), (3) și (4) și articolul 23 alineatul (3); și
            
            
               (h)anexele I, II și III la prezentul regulament. 
            
            
               2.Orice modificare adoptată în conformitate cu alineatul (1) se limitează strict la punerea în aplicare în dreptul Uniunii a modificărilor și/sau completărilor la recomandările ICCAT respective.
            
            
               Articolul 35
                  Exercitarea delegării
            
            
               1.Se conferă Comisiei competența de a adopta acte delegate în condițiile prevăzute la prezentul articol.
            
            
               2.Competența de a adopta acte delegate menționată la articolul 34 este conferită Comisiei pentru o perioadă de cinci ani de la data intrării în vigoare a prezentului regulament. Comisia întocmește un raport privind delegarea de competențe cel târziu cu nouă luni înainte de încheierea perioadei de cinci ani. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opun prelungirii respective cel târziu cu trei luni înainte de încheierea fiecărei perioade. 
            
            
               3.Delegarea de competențe prevăzută la articolul 34 poate fi revocată în orice moment de către Parlamentul European sau de către Consiliu. O decizie de revocare pune capăt delegării de competențe specificate în decizia respectivă. Decizia produce efecte în ziua care urmează datei publicării acesteia în Jurnalul Oficial al Uniunii Europene sau la o dată ulterioară menționată în decizie. Decizia nu aduce atingere valabilității actelor delegate care sunt deja în vigoare.
            
            
               4.Înainte de adoptarea unui act delegat, Comisia se consultă cu experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare. 
            
            
               5.De îndată ce adoptă un act delegat, Comisia îl notifică simultan Parlamentului European și Consiliului.
            
            
               6.Un act delegat adoptat în temeiul articolului 34 intră în vigoare numai în cazul în care nici Parlamentul European și nici Consiliul nu au formulat obiecții în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului menționat, Parlamentul European și Consiliul au informat Comisia că nu vor formula obiecții. Respectivul termen se amână cu două luni la inițiativa Parlamentului European sau a Consiliului.
            
            
               Articolul 36
                  Procedura comitetului
            
         
         
            
               Comisia este asistată de Comitetul pentru pescuit și acvacultură instituit în temeiul articolului 47 din Regulamentul (UE) nr. 1380/2013. Comitetul respectiv este un comitet în înțelesul Regulamentului (UE) nr. 182/2011.
            
            
               Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               Articolul 37
                  Modificări ale Regulamentului (UE) 2017/2107
            
            
               În Regulamentul (UE) 2017/2107, articolele 20 și 26 se elimină.
            
            
               Articolul 38
                  Modificări ale Regulamentului (CE) nr. 1967/2006
            
            
               Punctul 6 subpunctul 2 de la anexa II la Regulamentul (CE) nr. 1967/2006 se înlocuiește cu următorul text:
            
            
               –„2. 2 500 de cârlige per navă pentru navele care vizează pește-spadă (Xiphias gladius) în cazul în care această specie totalizează cel puțin 70 % din greutatea în viu a capturii după sortare;”. 
            
            
               Articolul 39
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
               
               
                  
                     (2)
                  
                        Decizia 98/392/CE a Consiliului din 23 martie 1998 privind încheierea de către Comunitatea Europeană a Convenției Organizației Națiunilor Unite din 10 decembrie 1982 privind dreptul mării și a Acordului din 28 iulie 1994 privind punerea în aplicare a părții XI din aceasta (JO L 179, 23.6.1998, p. 1).
               
               
                  
                     (3)
                  
                        Decizia 86/238/CEE a Consiliului din 9 iunie 1986 privind aderarea Comunității la Convenția internațională pentru conservarea tonului de Atlantic, modificată prin protocolul anexat la Actul Final al Conferinței miniștrilor plenipotențiari ai statelor participante la Convenție, semnat la Paris la 10 iulie 1984 (JO L 162, 18.6.1986, p. 33).
               
               
                  
                     (4)
                  
                        Părțile contractante la ICCAT, părțile, entitățile sau entitățile de pescuit necontractante cooperante.
               
               
                  
                     (5)
                  
                        Regulamentul delegat (UE) 2018/191 al Comisiei din 30 noiembrie 2017 de modificare a Regulamentului delegat (UE) 2015/98 al Comisiei privind punerea în aplicare a obligațiilor internaționale ale Uniunii, astfel cum sunt menționate la articolul 15 alineatul (2) din Regulamentul (UE) nr. 1380/2013 al Parlamentului European și al Consiliului, în cadrul Convenției internaționale pentru conservarea tonului din Oceanul Atlantic, în ceea ce privește stocurile de pește-spadă din Marea Mediterană (JO L 36, 9.2.2018, p. 13).
               
               
                  
                     (6)
                  
                        Regulamentul (UE) 2017/127 al Consiliului din 20 ianuarie 2017 de stabilire, pentru anul 2017, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 24, 28.1.2017, p. 1).
               
               
                  
                     (7)
                  
                        Regulamentul (UE) 2017/1398 al Consiliului din 25 iulie 2017 de modificare a Regulamentului (UE) 2017/127 în ceea ce privește anumite posibilități de pescuit (JO L 199, 29.7.2017, p. 2).
               
               
                  
                     (8)
                  
                        JO L 409, 30.12.2006, p. 11, astfel cum a fost modificat ultima dată prin Regulamentul (UE) 2015/2102 din 28 octombrie 2015 (JO L 308, 25.11.2015, p. 1).
               
               
                  
                     (9)
                  
                        JO L 315, 30.11.2017, p. 1.
               
               
                  
                     (10)
                  
                        JO L 199, 29.7.2017, p. 2.
               
               
                  
                     (11)
                  
                        Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia, și de modificare a Regulamentului (UE) 2017/127 (JO L 27, 31.1.2018, p. 1).
               
               
                  
                     (12)
                  
                        Regulamentul (UE) 2016/1627 al Parlamentului European și al Consiliului din 14 septembrie 2016 privind un plan multianual de refacere a stocurilor de ton roșu din Oceanul Atlantic de Est și din Marea Mediterană și de abrogare a Regulamentului (CE) nr. 302/2009 al (JO L 252, 16.9.2016, p. 1).
               
               
                  
                     (13)
                  
                        Regulamentul (UE) 2017/127 al Consiliului din 20 ianuarie 2017 de stabilire, pentru anul 2017, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 24, 28.1.2017, p. 1).
               
               
                  
                     (14)
                  
                        Regulamentul (UE) 2017/1398 al Consiliului din 25 iulie 2017 de modificare a Regulamentului (UE) 2017/127 în ceea ce privește anumite posibilități de pescuit (JO L 199, 29.7.2017, p. 2).
               
               
                  
                     (15)
                  
                        Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia, și de modificare a Regulamentului (UE) 2017/127 (JO L 27, 31.1.2018, p. 1).
               
               
                  
                     (16)
                  
                        Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
               
               
                  
                     (17)
                  
                        Recomandarea 16-05 a ICCAT, adoptată la reuniunea anuală din 2016 a ICCAT, de înlocuire a Recomandării [13-04] și de instituire a unui plan multianual de refacere a stocurilor de pește-spadă din Marea Mediterană.
               
               
                  
                     (18)
                  
                        Regulamentul (CE) nr. 1239/98 al Consiliului din 8 iunie 1998 de modificare a Regulamentului (CE) nr. 894/97 privind instituirea anumitor măsuri tehnice pentru conservarea rezervelor de pește (JO L 171, 17.6.1998, p. 1).
               
               
                  
                     (19)
                  
                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1). 
               
               
                  
                     (20)
                  
                        Regulamentul de punere în aplicare (UE) nr. 404/2011 al Comisiei din 8 aprilie 2011 de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 1).
               
               
                  
                     (21)
                  
                        Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).
               
               
                  
                     (22)
                  
                        Regulamentul (UE) 2016/1627 al Parlamentului European și al Consiliului din 14 septembrie 2016 privind un plan multianual de refacere a stocurilor de ton roșu din Oceanul Atlantic de Est și din Marea Mediterană și de abrogare a Regulamentului (CE) nr. 302/2009 al (JO L 252, 16.9.2016, p. 1). 
               
               
                  
                     (23)
                  
                        Acordul interinstituțional din 13 aprilie 2016 privind o mai bună legiferare (JO L 123, 12.5.2016, p. 1)
               
               
                  
                     (24)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (25)
                  
                        Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (JO L 409, 30.12.2006, p. 11).
               
               
                  
                     (26)
                  
                        Regulamentul (UE) 2017/2107 al Parlamentului European și al Consiliului din 15 noiembrie 2017 de stabilire a măsurilor de gestionare, conservare și control aplicabile în zona Convenției Comisiei Internaționale pentru Conservarea Tonului din Oceanul Atlantic (ICCAT) și de modificare a Regulamentelor (CE) nr. 1936/2001, (CE) nr. 1984/2003 și (CE) nr. 520/2007 ale Consiliului (JO L 315, 30.11.2017, p. 1).
               
               
                  
                     (27)
                  
                        Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1). 
               
               
                  
                     (28)
                  
                        Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).
               
               
                  
                     (29)
                  
                        Regulamentul (UE) 2017/2107 al Parlamentului European și al Consiliului din 15 noiembrie 2017 de stabilire a măsurilor de gestionare, conservare și control aplicabile în zona Convenției Comisiei Internaționale pentru Conservarea Tonului din Oceanul Atlantic (ICCAT) și de modificare a Regulamentelor (CE) nr. 1936/2001, (CE) nr. 1984/2003 și (CE) nr. 520/2007 ale Consiliului (JO L 315, 30.11.2017, p. 1).
               
               
                  
                     (30)
                  
                        JO L 34, 9.2.2017, p. 9.
               
               
                  
                     (31)
                  
                        Decizia de punere în aplicare (UE) 2018/17 a Comisiei din 5 ianuarie 2018 de modificare a Deciziei de punere în aplicare 2014/156/UE de instituire a unui program specific de control și inspecție pentru activitățile prin care se exploatează stocuri de ton roșu din Oceanul Atlantic de Est și din Marea Mediterană, stocuri de pește-spadă din Marea Mediterană și stocuri de sardine și hamsii din nordul Mării Adriatice JO L 4, 9.1.2018, p. 20). 
               
            
      
    ---documentbreak--- 
      
         
               COMISIA EUROPEANĂ
            Bruxelles,24.4.2018
            COM(2018) 229 final
            ANEXĂ
            la
            Propunerea de Regulament al Parlamentului European şi al Consiliului 
            privind un plan multianual de refacere a stocurilor de pește-spadă din Marea Mediterană și de modificare a Regulamentelor (CE) nr. 1967/2006 și (UE) 2017/2107Standardele minime ICCAT pentru programele de observare științifică a navelor de pescuit
            
               
         
         
            
               ANEXA I
            
            
               Standardele minime ICCAT pentru programele de observare științifică a navelor de pescuit
            
            
               Dispoziții generale
            
            
               1. Acestea sunt standardele minime pentru programele de observare științifică a navelor de pescuit prevăzute în Recomandarea 16-14 a ICCAT.
            
            
            
               Calificările observatorilor
            
            
               2. Fără a aduce atingere formării sau calificărilor tehnice recomandate de către SCRS, PCC se asigură că observatorii lor au cel puțin următoarele calificări pentru a-și îndeplini sarcinile:
            
            
               a) cunoștințe și experiență suficientă pentru a identifica speciile ICCAT și configurațiile uneltelor de pescuit;
            
            
               b) capacitatea de a observa și a consemna cu exactitate informațiile care trebuie colectate în cadrul programului;
            
            
               c) capacitatea de a îndeplini sarcinile prevăzute la punctul 7 de mai jos;
            
            
               d) capacitatea de a colecta probe biologice și
            
            
               e) formare minimă și adecvată în domeniul siguranței și al supraviețuirii pe mare.
            
            
               3. În plus, în vederea asigurării integrității programelor lor naționale de observare, PCC se asigură că observatorii:
            
            
               a) nu sunt membri ai echipajului navei care face obiectul observării;
            
            
               b) nu sunt angajați ai armatorului sau ai beneficiarului real al navei de pescuit care face obiectul observării și
            
            
               c) nu au, la momentul respectiv, interese financiare sau de alt gen în activitatea de pescuit care face obiectul observării.
            
            
            
               Prezența observatorilor
            
            
               4. Fiecare PCC garantează următoarele în ceea ce privește programele sale naționale de observare:
            
         
         
            
               a) o prezență a observatorilor de cel puțin 5 % din efortul de pescuit pentru fiecare din activitățile de pescuit pelagic cu paragate și, astfel cum este definit în glosarul ICCAT, pentru activitățile de pescuit cu momeală, capcane, setci și traule. Procentajul prezenței se va măsura:
            
            
               i. pentru pescuitul pelagic cu paragate, în zile de pescuit, număr de lansări sau ieșiri pe mare;
            
            
               ii. pentru pescuitul cu momeală și capcane, în zile de pescuit;
            
            
               iii. pentru pescuitul cu setci, în ore sau zile de pescuit și
            
            
               iv. pentru pescuitul cu traule, în traulări sau zile de pescuit.
            
            
               b) în pofida literei (a), pentru navele cu o lungime mai mică de 15 metri pentru care ar putea exista preocupări deosebite legate de siguranță, care împiedică detașarea unui observator la bord, o PCC poate utiliza un demers de monitorizare științifică alternativ care să colecteze date echivalente cu cele specificate în prezenta recomandare într-un mod care asigură o prezență comparabilă. În astfel de cazuri, PCC care doresc să recurgă la un demers alternativ trebuie să prezinte SCRS pentru evaluare detaliile demersului în cauză. SCRS va oferi consultanță Comisiei ICCAT cu privire la caracterul adecvat al demersului alternativ pentru îndeplinirea obligațiilor privind colectarea de date prevăzut în prezenta recomandare. Demersurile alternative puse în aplicare în temeiul prezentei dispoziții fac obiectul aprobării de către Comisia ICCAT în cadrul reuniunii anuale anterior punerii lor în aplicare.
            
            
               c) prezență spațială și temporală reprezentativă la derularea activității flotei pentru a asigura colectarea de date adecvate și corespunzătoare, astfel cum se prevede în prezenta recomandare și în eventualele cerințe suplimentare ale programelor de observare naționale ale PCC, luând în considerare caracteristicile flotelor și ale activităților de pescuit;
            
            
               d) colectarea datelor privind aspectele pertinente ale operațiunii de pescuit, inclusiv capturile, conform detalierii de la punctul 7.
            
            
               5. PCC pot încheia acorduri bilaterale prin care o PCC își plasează observatorii naționali pe navele care arborează pavilionul unei alte PCC, atât timp cât toate dispozițiile prezentei recomandări sunt respectate.
            
            
               6. PCC depune toate eforturile pentru a se asigura că observatorii alternează navele între misiunile de observare.
            
            
            
               Sarcinile observatorului
            
            
               7. PCC cer, printre altele, observatorilor:
            
            
               a) să înregistreze și să raporteze cu privire la activitatea de pescuit a navei care face obiectul observării, acțiune care include cel puțin următoarele:
            
            
               i. colectarea de date, care include cuantificarea capturilor totale vizate, a capturilor aruncate înapoi în mare și a capturilor accidentale (inclusiv rechinii, țestoasele marine, mamiferele marine și păsările marine), estimarea sau măsurarea componenței pe dimensiuni, dacă se poate practic, starea în care se află exemplarele (și anume, păstrate, aruncate înapoi în mare moarte, eliberate vii), colectarea de probe biologice pentru studii privind ciclul biologic (de exemplu gonade, otolite, coloane vertebrale, solzi);
            
            
               ii. colectarea și raportarea tuturor etichetelor găsite;
            
            
               iii. informații cu privire la operațiunea de pescuit, inclusiv:
            
            
               - locul în care s-a efectuat captura, cu precizarea latitudinii și longitudinii;
            
            
               - informații privind efortul de pescuit (de exemplu, număr de lansări, număr de cârlige etc.);
            
            
               - data fiecărei operațiuni de pescuit, inclusiv, după caz, momentul de început și cel de încheiere a activității de pescuit;
            
         
         
            
               - utilizarea unor obiecte de concentrare a peștilor, inclusiv FAD-uri (Fish Aggregating Devices) și
            
            
               - starea generală a exemplarelor eliberate în raport cu ratele de supraviețuire (de exemplu exemplare moarte/vii, rănite etc.).
            
            
               b) să observe și să înregistreze utilizarea măsurilor de diminuare a capturilor accidentale și alte informații relevante;
            
            
               c) în măsura în care este posibil, să observe și să raporteze condițiile de mediu (de exemplu, starea mării, clima și parametrii hidrologici etc.).
            
            
               d) să observe și să raporteze FAD-urile, în conformitate cu programul de observare al ICCAT adoptat în cadrul programului multianual de conservare și gestionare pentru tonul tropical; și
            
            
               e) să efectueze orice alte sarcini științifice conform recomandărilor SCRS și aprobate de Comisia ICCAT.
            
            
            
               Obligațiile observatorului
            
            
               8. PCC se asigură ca observatorul:
            
            
               a) nu interferează cu echipamentele electronice ale navei;
            
            
               b) este familiarizat cu procedurile de urgență la bordul navei, inclusiv cu localizarea plutelor de salvare, a extinctoarelor și truselor de prim ajutor;
            
            
               c) comunică, după cum este necesar, cu comandantul cu privire la chestiuni și sarcini relevante ale observatorului;
            
            
               d) nu împiedică sau nu incomodează activitățile de pescuit și operațiunile normale ale navei;
            
            
               e) participă la o sesiune (sesiuni) de informare finală (finale) cu reprezentanții de resort ai institutului științific sau ai autorității naționale responsabile de punerea în aplicare a programului de observare.
            
            
            
               Obligațiile comandantului
            
            
               9. PCC se asigură că comandantul navei la care este detașat observatorul:
            
            
               a) acordă acces adecvat la navă și la operațiunile sale;
            
            
               b) permite observatorului să își îndeplinească responsabilitățile în mod eficace, inclusiv prin:
            
            
               i. furnizarea unui acces adecvat la echipamentul navei, la documentația navei (inclusiv la jurnalele electronice și pe suport de hârtie) și la captură;
            
         
         
            
               ii. comunicarea în orice moment cu reprezentanții de resort ai institutului științific sau ai autorității naționale;
            
            
               iii. asigurarea accesului adecvat la echipamentul electronic și la alte echipamente pertinente pentru activitatea de pescuit, inclusiv, dar fără a se limita la:
            
            
               - echipamentele de navigație prin satelit;
            
            
               - mijloacele electronice de comunicare.
            
            
               iv. garantarea faptului că nimeni de la bordul navei care face obiectul observării nu manipulează sau nu distruge echipamentele sau documentația observatorului; nu obstrucționează, nu interferează cu sau nu acționează altfel, într-un mod care ar putea împiedica în mod inutil observatorul să își îndeplinească sarcinile sale; nu intimidează, nu hărțuiește sau nu prejudiciază în niciun fel observatorul; și nici nu mituiește sau încearcă să mituiască observatorul.
            
            
               c) oferă cazare observatorilor, inclusiv spațiu de dormit, mâncare și instalații sanitare și medicale adecvate, în condiții egale cu cele ale ofițerilor;
            
            
               d) pune la dispoziția observatorului un spațiu adecvat pe pasarelă sau în timonerie pentru îndeplinirea sarcinilor sale, precum și un spațiu pe punte, adecvat pentru îndeplinirea sarcinilor de observare.
            
            
               Îndatoririle PCC
            
            
               10. Fiecare PCC trebuie:
            
            
               a) să impună navelor sale, atunci când pescuiesc specii ICCAT, să aibă la bord un observator științific în conformitate cu dispozițiile prezentei recomandări;
            
            
               b) să monitorizeze siguranța observatorilor săi;
            
            
               c) să încurajeze, atunci când este fezabil și oportun, institutul științific sau autoritatea națională de care aparțin să încheie acorduri cu institutele științifice sau cu autoritățile naționale ale altor PCC în scopul efectuării schimburilor de rapoarte de observare și de date între ele;
            
            
               d) să furnizeze în raportul său anual, pentru a fi utilizate de către Comisia ICCAT și SCRS, informații specifice privind punerea în aplicare a prezentei recomandări, informații care includ:
            
            
               i. detalii privind structura și conceperea programelor sale de observare științifică, inclusiv, printre altele:
            
            
               - nivelul-țintă de prezență a observatorilor pe activitate de pescuit și pe tip de unealtă de pescuit, precum și modul în care este măsurat acest nivel-țintă;
            
            
               - datele care trebuie colectate;
            
            
               - colectarea datelor și protocoalele de manipulare în vigoare;
            
            
               - informații privind modul în care navele sunt selectate pentru prezența observatorilor pentru a atinge nivelul-țintă de prezență a observatorilor al PCC;
            
            
               - cerințe în materie de formare a observatorilor și
            
            
               - cerințe în materie de calificări ale observatorilor.
            
         
         
            
               ii. numărul navelor care sunt monitorizate, nivelul de prezență a observatorilor realizat pe activitate de pescuit și pe tip de unealtă de pescuit și
            
            
               iii. detalii despre modul în care sunt calculate aceste niveluri de prezență a observatorilor.
            
            
               e) să raporteze, în urma prezentării inițiale a informațiilor necesare în conformitate cu punctul 10 litera (d) subpunctul (i), modificările aduse structurii și/sau conceperii programelor sale de observare în rapoartele sale anuale numai atunci când au loc astfel de modificări. PCC continuă să raporteze anual informațiile solicitate în conformitate cu punctul 10 litera (d) subpunctul (ii) Comisiei ICCAT;
            
            
               f) să raporteze în fiecare an SCRS, utilizând formatele electronice desemnate care sunt dezvoltate de către SCRS, informațiile colectate prin intermediul programelor naționale de observare pentru a fi utilizate de către Comisia ICCAT, în special pentru evaluarea stocurilor și alte scopuri științifice, în conformitate cu procedurile în vigoare pentru alte cerințe de raportare a datelor și în conformitate cu cerințele naționale în materie de confidențialitate;
            
            
               g) să garanteze implementarea unor protocoale solide de colectare a datelor de către observatorii săi, atunci când își îndeplinesc sarcinile menționate la punctul 7, inclusiv, dacă este necesar și adecvat, utilizarea de fotografii.
            
            
               Atribuțiile secretarului executiv
            
            
               11. Secretarul executiv facilitează accesul SCRS și al Comisiei ICCAT la datele și informațiile relevante transmise în temeiul prezentei recomandări.
            
            
               Îndatoririle PCC
            
            
               12. SCRS trebuie:
            
            
               a) să dezvolte, după cum este necesar și oportun, un manual de lucru pentru observatori pentru a fi utilizat voluntar de către PCC în cadrul programelor lor naționale de observare, manual care conține un model standardizat de formulare pentru colectarea datelor și procedurile de colectare a datelor și care ține cont de manualele pentru observatori și de materialele conexe deja existente din alte surse, inclusiv de la PCC, organisme regionale și subregionale, precum și de la alte organizații;
            
            
               b) să elaboreze orientări specifice domeniului pescuitului pentru sistemele de monitorizare electronică;
            
            
               c) să furnizeze Comisiei ICCAT un rezumat al datelor și al informațiilor științifice colectate și raportate în conformitate cu prezenta recomandare, precum și orice constatări relevante asociate;
            
            
               d) să facă recomandări, dacă este necesar și adecvat, cu privire la modalitățile de îmbunătățire a eficacității programelor de observare științifică pentru a satisface nevoile de date ale Comisiei ICCAT, inclusiv eventuale revizuiri ale prezentei recomandări și/sau în ceea ce privește punerea în aplicare de către PCC a acestor standarde minime și protocoale.
            
            
               Sisteme electronice de monitorizare
            
            
               13. În cazurile în care SCRS a stabilit că sunt eficiente pentru o anumită activitate de pescuit, sistemele electronice de monitorizare pot fi instalate la bordul navelor de pescuit pentru a completa sau, în așteptarea avizului din partea SCRS sau a unei decizii din partea Comisiei ICCAT, pentru a înlocui observatorul uman de la bord.
            
            
               14. PCC ar trebui să ia în considerare toate orientările aplicabile aprobate de SCRS referitoare la utilizarea sistemelor electronice de monitorizare.
            
            
               15. PCC sunt încurajate să raporteze SCRS experiențele pe care le-au avut la utilizarea sistemelor electronice de monitorizare în cadrul activităților lor de pescuit ICCAT pentru a completa programele de observare umană. PCC care încă nu au pus în aplicare astfel de sisteme sunt încurajate să exploreze posibilitatea utilizării acestora și să își raporteze concluziile către SCRS. 
            
         
         
      
    ---documentbreak--- NA ---documentbreak--- 
      
         
               COMISIA EUROPEANĂ
            Bruxelles,24.4.2018
            COM(2018) 229 final
            ANEXĂ
            la
            Propunerea de Regulament al Parlamentului European şi al Consiliului 
            privind un plan multianual de refacere a stocurilor de pește-spadă din Marea Mediterană și de modificare a Regulamentelor (CE) nr. 1967/2006 și (UE) 2017/2107Cerințe privind jurnalele de pescuit pentru navele de captură
            
               
         
         
            
               ANEXA II
            
            
               Specificații minime pentru jurnalele de pescuit: 
            
            
               1. Filele jurnalului de pescuit trebuie să fie numerotate. 
            
            
               2. Jurnalul de pescuit trebuie să fie completat zilnic (miezul nopții) sau înainte de sosirea în port. 
            
            
               3. Jurnalul de pescuit trebuie să fie completat în cazul inspecțiilor pe mare. 
            
            
               4. O copie a paginilor trebuie să rămână atașată la jurnalul de pescuit. 
            
            
               5. Jurnalele de pescuit trebuie păstrate pe navă pentru a acoperi o perioadă de operațiuni de un an. 
            
            
               Informații standard minime pentru jurnalele de pescuit: 
            
            
               1. Numele și adresa comandantului. 
            
            
               2. Datele și porturile de plecare, datele și porturile de sosire. 
            
            
               3. Numele navei, numărul de înmatriculare, numărul ICCAT, indicativul internațional de apel radio și numărul OMI (dacă este disponibil). 
            
            
               4. Uneltele de pescuit: 
            
            
               (a)codul de tip FAO; 
            
            
               (b)dimensiunile (de exemplu, lungimea, dimensiunea ochiurilor de plasă, numărul de cârlige). 
            
            
               5. Operațiunile pe mare cu (minimum) un rând pe zi de ieșire, indicând: 
            
            
               (a)activitatea (de exemplu, pescuit, navigare); 
            
            
               (b)poziția: pozițiile zilnice exacte (în grade și minute), înregistrate pentru fiecare operațiune de pescuit sau la prânz atunci când nu s-au efectuat operațiuni de pescuit în timpul zilei respective; 
            
            
               (c)înregistrarea capturilor, indicând: 
            
            
               ·codul FAO; 
            
         
         
            
               ·greutatea în viu (RWT) în kg pe zi; 
            
            
               ·numărul de exemplare pe zi. 
            
            
               6. Semnătura comandantului. 
            
            
               7. Mijloace de măsurare a greutății: estimare, cântărire la bord; 
            
            
               8. În jurnal se înregistrează greutatea în echivalent de greutate în viu a peștilor și se menționează factorii de conversie folosiți pentru evaluare. 
            
            
               Informații minime pentru jurnalele de pescuit în cazul operațiunilor de debarcare sau de transbordare: 
            
            
               1. Datele și portul de debarcare/transbordare. 
            
            
               2. Produse: 
            
            
               (a)specii și prezentare după codul FAO; 
            
            
               (b)număr de pești sau de lăzi și cantitatea în kg. 
            
            
               3. Semnătura comandantului sau a agentului navei. 
            
            
               4. În cazul operațiunilor de transbordare: numele navei receptoare, pavilionul acesteia și numărul ICCAT. 
            
         
         
      
    ---documentbreak--- NA ---documentbreak--- NA ---documentbreak--- 
      
         
               COMISIA EUROPEANĂ
            Bruxelles,24.4.2018
            COM(2018) 229 final
            ANEXĂ
            la
            Propunerea de Regulament al Parlamentului European şi al Consiliului 
            privind un plan multianual de refacere a stocurilor de pește-spadă din Marea Mediterană și de modificare a Regulamentelor (CE) nr. 1967/2006 și (UE) 2017/2107Programul ICCAT de inspecție comună internațională
            
               
         
         
            
               ANEXA III
            
            
               Programul ICCAT de inspecție comună internațională
            
            
               În temeiul articolului IX punctul (3) din convenție, Comisia ICCAT recomandă stabilirea următoarelor dispoziții pentru controlul internațional în afara apelor aflate sub jurisdicție națională, pentru a se asigura aplicarea convenției și a măsurilor în vigoare care decurg din aceasta:
            
            
               I. Încălcări grave
            
            
               1. În sensul prezentelor proceduri, o încălcare gravă înseamnă următoarele încălcări ale dispozițiilor măsurilor ICCAT de conservare și gestionare adoptate de Comisie:
            
            
               (a) pescuitul fără licență, permis sau autorizație eliberată de PCC de pavilion;
            
            
               (b) nepăstrarea unor registre suficiente privind capturile și a unor date suficiente legate de capturi, în conformitate cu cerințele de raportare ale Comisiei sau erori de raportare semnificative a unor astfel de date privind capturile sau legate de capturi;
            
            
               (c) pescuitul într-o zonă în care pescuitul este interzis;
            
            
               (d) pescuitul într-un sezon în care pescuitul este interzis;
            
            
               (e) capturarea sau reținerea deliberată a unor specii, cu încălcarea măsurilor aplicabile de conservare și gestionare adoptate de ICCAT;
            
            
               (f) încălcarea semnificativă a limitelor sau a cotelor de captură în vigoare în temeiul normelor ICCAT;
            
            
               (g) utilizarea unor unelte de pescuit interzise;
            
            
               (h) falsificarea sau ascunderea intenționată a marcajelor, a identității sau a înmatriculării unei nave de pescuit;
            
            
               (i) ascunderea, alterarea sau distrugerea probelor legate de investigarea unei încălcări;
            
            
               (j) încălcări multiple, care, considerate laolaltă, constituie o nerespectare gravă a măsurilor în vigoare conform ICCAT;
            
            
               (k) agresarea, opunerea de rezistență, intimidarea, hărțuirea sexuală, stânjenirea unui inspector sau a unui observator autorizat sau obstrucționarea ori întârzierea nejustificată a activităților acestuia;
            
            
               (l) modificarea sau scoaterea din funcțiune în mod deliberat a sistemului de monitorizare a navei;
            
            
               (m) alte încălcări definite de ICCAT, din momentul în care au fost incluse și publicate într-o versiune revizuită a acestor proceduri;
            
            
               (n) perturbarea sistemului de monitorizare prin satelit și/sau operarea unei nave fără VMS;
            
         
         
            
               (o) transbordarea pe mare.
            
            
               2. În cazul operațiunilor de urcare la bord și inspectare a unei nave de pescuit pe parcursul cărora inspectorii autorizați observă o activitate sau o stare de lucruri care ar constitui o încălcare gravă, astfel cum este definită la punctul 1, autoritățile statului de pavilion al navelor de inspecție notifică imediat acest lucru statului de pavilion al navei de pescuit, în mod direct, precum și prin intermediul Secretariatului ICCAT. În aceste situații, inspectorul ar trebui să informeze, de asemenea, orice navă de inspecție a statului de pavilion al navei de pescuit, despre care se știe că se află în apropiere.
            
            
               3. Inspectorii ICCAT ar trebui să înregistreze inspecțiile efectuate și încălcările constatate (dacă există) în jurnalul de bord al navei de pescuit.
            
            
               4. PCC din statul de pavilion se asigură că, în urma inspecției menționate la punctul 2 din prezenta anexă, nava de pescuit în cauză încetează toate activitățile de pescuit. PCC din statul de pavilion solicită navei de pescuit să se îndrepte în termen de 72 de ore către un port desemnat de aceasta, unde se demarează o anchetă.
            
            
               5. În cazul în care o inspecție a detectat o activitate sau o stare de lucruri care ar constitui o încălcare gravă, nava ar trebui să fie revizuită în conformitate cu procedurile descrise în recomandarea ICCAT de modificare a Recomandării 09-10 privind constituirea unei liste de nave despre care se presupune că au desfășurat activități ilegale, nedeclarate și nereglementate în zona Convenției ICCAT [Rec. 11-18], luând în considerare orice acțiuni de răspuns și alte urmări.
            
            
               II. Realizarea inspecțiilor
            
            
               6. Inspecțiile sunt efectuate de inspectori desemnați de către guvernele contractante. Numele agențiilor guvernamentale autorizate și ale inspectorilor individuali desemnați în acest sens de către guvernele lor respective sunt comunicate Comisiei ICCAT.
            
            
               7. Navele care efectuează operațiuni internaționale de acostare și de inspecție în conformitate cu prezenta anexă trebuie să arboreze un pavilion sau un fanion special aprobate de Comisia ICCAT și eliberate de Secretariatul ICCAT. Numele navelor folosite în acest scop sunt comunicate Secretariatului ICCAT, cât mai curând posibil înainte de începerea activităților de inspecție. Secretariatul ICCAT pune la dispoziția tuturor PCC informații cu privire la navele de inspecție desemnate, inclusiv prin publicarea acestor informații pe site-ul său internet protejat cu parolă.
            
            
               8. Inspectori au asupra lor un document de identitate corespunzător, eliberat de autoritățile statului de pavilion și conform formatului indicat la punctul 21 din prezenta anexă.
            
            
               9. Sub rezerva dispozițiilor convenite în conformitate cu punctul 16 din prezenta anexă, o navă aflată sub pavilionul unui guvern contractant și care pescuiește ton sau specii înrudite în zona Convenției din afara apelor aflate sub jurisdicția națională a părții respective se oprește atunci când primește semnalul corespunzător din Codul internațional de semnale de la o navă care arborează fanionul ICCAT descrisă la punctul 7 și la bordul căreia se află un inspector, cu excepția cazului în care este angajată efectiv în operațiuni de pescuit, caz în care se oprește imediat după ce a încheiat operațiunile respective. Comandantul navei trebuie să permită echipei de inspecție, astfel cum se specifică la punctul 10 din prezenta anexă, să urce la bord și trebuie să pună la dispoziția acesteia o scară de urcare la bord. Comandantul înlesnește realizarea, de către echipa de inspecție, a examinării echipamentelor, a capturilor sau a uneltelor și a tuturor documentelor relevante pe care un inspector le consideră necesare pentru a verifica dacă sunt respectate recomandările în vigoare ale ICCAT aplicabile statului de pavilion al navei inspectate. În plus, un inspector poate solicita orice explicație pe care o consideră necesară.
            
            
               10. Dimensiunea echipei de inspecție este stabilită de către comandantul navei de inspecție, circumstanțele relevante fiind luate în considerare. Echipa de inspecție trebuie să fie cât se poate de mică pentru a îndeplini în condiții de siguranță și securitate sarcinile stabilite în prezenta anexă.
            
            
               11. La urcarea la bordul navei, inspectorii prezintă documentul de identitate descris la punctul 8 din prezenta anexă. Inspectorii respectă reglementările, procedurile și practicile internaționale general acceptate în ceea ce privește siguranța navei inspectate și a echipajului acesteia, intervine cât mai puțin în operațiunile de pescuit sau de depozitare a produselor și, în măsura posibilului, evită orice măsură care ar putea avea efecte negative asupra calității capturii aflate la bord. Inspectorii își limitează cercetările la evaluarea conformității cu recomandările în vigoare ale Comisiei ICCAT cu privire la statul de pavilion al navei respective. În cadrul inspecției pe care o efectuează, inspectorii îi pot solicita comandantului navei de pescuit asistența de care pot avea nevoie. Inspectorii întocmesc un raport al inspecției efectuate, în formatul aprobat de Comisia ICCAT. Inspectorii semnează raportul în prezența comandantului navei, care are dreptul de a adăuga sau de a cere adăugarea în raport a oricăror observații pe care le consideră adecvate și care trebuie să semneze observațiile respective.
            
            
               12. Copii ale raportului sunt predate comandantului navei și guvernului echipei de inspecție; acesta din urmă transmite copii autorităților competente ale statului de pavilion al navei inspectate și Comisiei ICCAT. În cazul în care se descoperă o încălcare a recomandărilor ICCAT, inspectorul ar trebui, de asemenea, în măsura posibilului, să informeze toate navele de inspecție ale statului de pavilion al navei de pescuit despre care se știe că se află în apropiere.
            
            
               13. Opunerea de rezistență față de inspectori sau nerespectarea indicațiilor lor este tratată de către statul de pavilion al navei inspectate în același mod în care este tratată opunerea de rezistență față de orice inspector național.
            
            
               14. Inspectorii își îndeplinesc sarcinile în temeiul acestor dispoziții în conformitate cu regulile stabilite în prezenta recomandare, dar rămân sub controlul operațional al autorităților naționale și răspund în fața acestora.
            
            
               15. Guvernele contractante țin cont de rapoartele de inspecție ale inspectorilor străini, de fișele de informații de reperare conforme cu Recomandarea [94-09] și de declarațiile rezultate din inspectarea documentelor și acționează pe baza acestora în temeiul prezentelor dispoziții, în conformitate cu legislația lor națională, în același mod ca în cazul rapoartelor întocmite de inspectorii naționali. Dispozițiile prezentului punct nu impun nicio obligație guvernului contractant de a conferi raportului întocmit de un inspector străin o valoare de probă superioară celei pe care raportul l-ar avea în țara inspectorului. Guvernele contractante colaborează pentru a facilita procedurile judiciare sau de altă natură care decurg din aceste dispoziții.
            
            
               16. 
                     
            
            
               a) Guvernele contractante informează ICCAT până la data de 1 ianuarie a fiecărui an în legătură cu planurile lor previzionale privind efectuarea, în anul calendaristic respectiv, a activităților de inspecție în temeiul prezentei recomandări, iar Comisia poate adresa sugestii guvernelor contractante în vederea coordonării operațiunilor naționale în acest domeniu, inclusiv în ceea ce privește numărul de inspectori și de nave la bordul cărora se află inspectori.
            
            
               b) Dispozițiile stabilite în prezenta recomandare și planurile de participare se aplică între guvernele contractante, sub rezerva existenței altor acorduri convenite între acestea care să stipuleze altfel, aceste acorduri fiind notificate Comisiei ICCAT. Cu toate acestea, punerea în aplicare a programului este suspendată între oricare două guverne contractante, în cazul în care unul dintre acestea a informat Comisia ICCAT în acest sens, în așteptarea încheierii unui astfel de acord.
            
            
               17. 
            
         
         
            
               a) Uneltele de pescuit sunt inspectate în conformitate cu reglementările în vigoare pentru subzona în care se desfășoară inspecția. Inspectorii vor preciza în raportul de inspecție subzona în care a avut loc inspecția și vor include în acest raport o descriere a tuturor încălcărilor constatate;
            
            
               b) Inspectorii au autoritatea de a inspecta toate uneltele de pescuit utilizate sau care se găsesc la bord.
            
            
               18. Inspectorii aplică o marcă de identificare aprobată de Comisia ICCAT pe orice unealtă de pescuit inspectată care se dovedește a încălca recomandările în vigoare ale Comisiei ICCAT în ceea ce privește statul de pavilion al navei respective și menționează acest fapt în raportul lor.
            
            
               19. Inspectorii pot fotografia uneltele, echipamentele, documentația și orice alt element pe care îl consideră necesar, astfel încât să evidențieze acele caracteristici care, în opinia lor, nu sunt în conformitate cu reglementările în vigoare, caz în care elementele fotografiate ar trebui enumerate în raport, iar copiile fotografiilor sunt anexate la copia raportului care este destinată statului de pavilion.
            
            
               20. Inspectorii inspectează, dacă este necesar, toate capturile de la bord pentru a determina dacă recomandările ICCAT sunt respectate.
            
            
               21. Modelul de carte de identitate pentru inspectori este următorul:
            
            
               Dimensiuni: Lățime 10,4 cm, înălțime 7 cm